text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 2
LIS TRADIZIONS DE STORIE PRIMITIVE
Creazion
2 1 Cussì a son stâts metûts a puest il cîl e la tiere cun dutis lis lôr schiriis. 2 Diu al finì la sô vore te setime zornade e te setime zornade al polsà di dute la vore che al veve fate. 3 Diu al benedì la setime zornade e le fasè sante, parcè che al veve polsât di dute la vore de creazion.
Il paradîs dal Eden
4 E je cheste la storie dal cîl e de tiere, cuant che a forin creâts. Cuant che il Signôr Diu al fasè la tiere e il cîl, 5 nol jere ancjemò nissun sterp su la tiere e no veve ancjemò dât fûr nissune sorte di jerbe, parcè che il Signôr Diu nol veve fat plovi su la tiere e nol jere om che al lavoràs la tiere, 6 che al fasès vignî fûr aghe de tiere e che al bagnàs il teren dulintor. 7 Alore il Signôr Diu al fasè il stamp dal om cu l’argile, i soflà tes busis dal nâs une soflade di vite e l’om al deventà une creature vivent.
8 Podopo il Signôr Diu al plantà un zardin tal Eden, de bande di soreli jevât, e li al metè l’om che al veve fat. 9 Il Signôr Diu al fasè butâ fûr de tiere ogni sorte di arbui, che a jerin un spetacul dome a viodiju e bogns di mangjâ, e l’arbul de vite tal mieç dal zardin, e l’arbul de cognossince dal ben e dal mâl. 10 Dal Eden al saltave fûr un flum par bagnâ il zardin e di li si divideve par formâ cuatri braçs. 11 Il prin al à non Pison: al gire torator de tiere di Avile, là che al è aur; 12 l’aur di chest paîs al è rût e si cjate ancje pês ch’e nûl bon e piere di onice. 13 Il secont flum al à non Ghicon: al gire dulintor de tiere di Kus. 14 Il tierç flum al à non Tigri: al scor a soreli jevât di Assur. Il cuart flum al è l’Eufrât.
15 Il Signôr Diu al cjapà l’om e lu sistemà tal zardin dal Eden par che lu lavoràs e che al fasès di vuardian.
16 E il Signôr Diu al precetà l’om cussì: “Tu puedis mangjâ di ducj i arbui dal zardin. 17 Ma l’arbul de cognossince dal ben e dal mâl no tu âs di mangjânt parcè che la dì che tu ’nt mangjarâs, tu murarâs!”.
18 Il Signôr Diu al disè: “Nol è ben che l’om al sedi dibessôl. Mi tocje dâi un jutori che al sedi il so spieli”. 19 Il Signôr Diu al fasè, simpri cul pulvin, il stamp di dutis lis bestiis salvadiis e di ducj i ucei dal cîl, e ju menà denant dal om par che ur metès un non: ognidun al varès vût di puartâ il non che l’om i varès metût. 20 E cussì l’om ur metè i nons a dutis lis bestiis, ai ucei dal cîl e a dutis lis bestiis salvadiis, ma, pal om, no si cjatà un jutori che al fos il so spieli. 21 Alore il Signôr Diu i fasè vignî al om une sium tant grande che s’indurmidì. I gjavà une cueste des sôs e al tornà a sierâ la cjar tal so puest. 22 Po cu la cueste che i veve tirât vie al om il Signôr Diu al fasè une femine e le menà denant dal om. 23 Alore chel al disè:
“Cheste volte mo sì
ch’e je vuès dai miei vues
e cjar de mê cjar!
Cheste si clamarà femine
par vie ch’e je stade gjavade fûr dal om!”.
24 Par chel l’om al bandone so pari e sô mari e si tire dongje de sô femine e a deventin une cjar sole. 25 A jerin, po, ducj i doi crots, tant l’om che la femine, ma no vevin rivuart un dal altri.
Notis:
- 2,2 - Par meti d’acuardi la sience cu la fede, plui di un al à tirât fûr il cantin che culì no si fevele di zornade di 24 oris, ma di epochis.
- 2,9 - L’arbul de vite al varès vût la virtût di dâi al om la inmortalitât; l’arbul de cognossince dal ben e dal mâl i varès dât al om no la pussibilitât di savê dut, robe che dome Diu al pò, ma di decidi di bessôl ce che al jere ben e ce che al jere mâl, vadì di gjavâsi de paronance di Diu.


c: text/html

text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 2
Cjapitul 6
A tornin a cjatâ la manarie pierdude
6 1 I fîs dai profetis i diserin a Liseu: “Cjale che il lûc là ch’o vivìn dongje di te al è masse stret par nô. 2 Anìn fin tal Gjordan; o cjolarìn une tae parom e si fasarìn un sotet là jù” Ur rispuindè: “Lait”. 3 Dissal un: “Indegniti di compagnâ i tiei fameis”. Lui al rispuindè: “O vignarai”, 4 e al partì cun lôr. Rivâts tal Gjordan, a taiarin il legnam, 5 ma biel che un di lôr al tirave jù la sô tae, la lame di fier i sbrissà ta l’aghe e al berlà: “Joi, paron! E ancjemò me vevin imprestade!”. 6 Ma l’om di Diu i domandà: “Là ise colade?”, e chel altri i mostrà il lûc. Alore al taià un len, lu butà ta chel lûc e al fasè vignî il fier parsore vie. 7 Al disè: “Cjapilu sù!”, e l’om al slungjà la man e lu cjapà.
Liseu al cjape une schirie di arameus
8 Il re di Aram al jere in vuere cun Israel. Al fasè consei cun siei graduâts e al disè: “O larês jù cuintri di chel lûc”. 9 Ma Liseu al mandà a dîi al re di Israel: “Tenti vuardât di chel lûc, parcè che i arameus a vegnin jù”, 10 e il re di Israel al mandà oms là che i veve dit Liseu. Lui al visave e il re si tignive vuardât e chest no dome un viaç o doi. 11 Il cûr dal re di Aram al restà un gum mâl par cheste cuistion; al clamà a cunvigne i siei uficiâi e ur domandà: “No savaressis dîmi cui ch’al è che mi tradìs daprûf dal re di Israel?”. 12 Un graduât i rispuindè: “Lafè no, siôr re! Al è Liseu, il profete di Israel, che i conte al re dut ce che tu disis parfin te cjamare là che tu duarmis”. 13 Al disè: “Lait, viodêt là ch’al è e jo o mandarai a brincâlu”. I rispuinderin: “Viôt ch’al è a Dotan”. 14 Alore il re al mandà là jù cjavai, cjars e une buine sdrume di soldâts, che a rivarin vie pe gnot e a cerclarin la citât.
15 Tal indoman, Liseu al jevà denant dì e al jessì. E ve une trope che e cerclave la citât cun cjavai e cjars. I disè il so famei: “Puars mai nô, paron, ce vino di metisi a fâ cumò?”. 16 I rispuindè: “No sta vê pôre, ch’and è plui cun nô che no cun lôr!”. 17 E Liseu al preà cussì: “Signôr, indegniti di viergii i vôi, ch’al viodi!”. E il Signôr i viergè i vôi al famei e chel al viodè: la mont e jere fodrade di cjavai e di cjars di fûc torator di Liseu.
18 Cuant che i arameus a stavin rivant daprûf di lui, Liseu al preà il Signôr cussì: “Indegniti di inceâ dute cheste int!”. E il Signôr ju inceà, seont la peraule di Liseu. 19 Alore Liseu ur disè: “No je cheste la strade, e nancje la citât no je cheste. Vignît daûrmi e us menarai dal om ch’o cirîs”. Invezit ju menà a Samarie. 20 Cuant che a jentrarin a Samarie, Liseu al disè: “Signôr, viergiur i vôi a di cheste int, ch’a viodin”. Il Signôr ur viergè i vôi e a vioderin: ve ch’a jerin propit tal mieç di Samarie!
21 Il re di Israel, viodintju, i disè a Liseu: “Pari gno, vino di copâju?”. 22 Ma chel altri i rispuindè: “No sta copâju. Chei che la tô spade e il to arc ju àn cjapâts presonîrs, ju copistu? Dàur pan e aghe, ch’a mangjin e a bevin e che si ’nt ledin dal lôr paron”. 23 Il re ur preparà un grant gustâ; mangjât e bevût ch’a verin, ju saludà e s’indelarin dal lôr paron. Lis bandis dai arameus no meterin altri pît su la tiere di Israel.
La fan in Samarie sidiade
24 Dopo di chescj fats, Ben-Adad re di Aram al clamà dongje ducj i siei soldâts e si presentà denant di Samarie par sidiâle. 25 E capità une miserie di fâ spavent a Samarie e il sidiament al jere tant trement che un cjâf di mus al valeve otante siclis d’arint e un cuart di qab di civolis salvadiis cinc siclis d’arint. 26 Biel che il re al passave su lis muris, une femine i berlà: “Salvinus, re gno paron!”. 27 I rispuindè: “Se no ti salve il Signôr, cemût podaressio salvâti jo mo? Salacor midiant dal prodot de arie o dal turcli?”. 28 Po il re al continuà: “Ce âstu?”. Jê i rispuindè: “Cheste femine mi à dit: Dàmi to fi, che lu mangjìn vuê; doman o mangjarìn gno fi. 29 O vin fat cuei gno fi; lu vin mangjât e tal indoman i ài dit: Dàmi to fi, che lu mangjìn, ma jê e à platât so fi”. 30 Cuant che il re al sintì lis peraulis di cheste femine, si sbregà i vistîts. Il re al passave su lis muris e il popul al viodè che sot vie al veve tor de vite il sac. 31 Al disè: “Che Diu mi mandi chest mâl e ancje di piês se il cjâf di Liseu, fi di Safat, i reste ancjemò su lis spalis!”.
32 Liseu al jere sentât in cjase e i anzians a jerin sentâts cun lui e il re al mandà denant un mes. Ma prime ch’al rivàs, Liseu ur disè ai anzians: “Vêso viodût che chel fi di sassin al à dât ordin che mi si cjonci il cjâf? Stait atents: cuant che al rivarà il mes, sierait la puarte e pocaitlu indaûr cu la puarte. O podês dome crodi se il rumôr des talpadis dal so paron no son subit daûr di lui!”. 33 Al stave ancjemò fevelant che il re al rivà li di lui e al disè: “Dute la disgracie e ven dal Signôr! Parcè mo varessio di vê fede tal Signôr?”.
Notis:
- 6,1 - Il lûc là che si devin dongje i fîs dai profetis al podeve jessi tant a Galgale che a Gjeric. Liseu ogni tant al leve a vivi framieç di lôr.
- 6,13 - Dotan al jere a un 15 Km a nord di Samarie. La localitât e jere colegade ancje cu la storie dai patriarcjis (Gjen 37,17).
- 6,17 - Chestis visions di cjavai e di cjars mistereôs si cjatilis ancje intal libri dai Macabeus (2 Mac 5,1-3).
- 6,18 - No vevin di jessi svuarbâts dal dut, senò no varessin podût fâ tante strade. La infermitât e scomparìs a pene che Liseu al è rivât al intent.
- 6,22 - Fûr dal câs di anateme o avôt di svinidriment ordenât dal Signôr (o di altris câs a part), i israelits no copavin i presonîrs di vuere (1 Re 20,31).
- 6,24 - Al varès di jessi Ben-Adad III, ancje se l’ordin di chescj fats nol è dai plui precîs.
- 6,25 - Si trate di presits astronomics par dâ la idee de grande fan. “Un cjâf di mus” al vûl dî un nemâl intîr e no dome il cjâf. Il qab al tignive doi litris. Duncje un cuart di qab al è mieç litri.
- 6,29 - Chescj câs di antropofagjie a son ricuardâts ancje di Josef Flavi tal Bellum Judaicum VI, 201-13 (viôt Dt 28,56; Lam 2,20).
- 6,31 - Il re al jere convint che Liseu al fos responsabil di dutis chestis disgraciis parcè che ju veve invoâts a tignî dûr cu la promesse dal jutori dal Signôr.

robotstxt: allowed

filter: keep


text:
Il furlan al è une lenghe une vore omogjenie su di un teritori une vore larc e lis sôs variantis locâls a son alc che si svicine a une inmagante “variazion sul teme”. Dal furlan dolç de basse, al cjargnel dûr e teutonic, a chel dai vons che si cjate ator pal mont, cheste lenghe e je daûr a zovâsi dal digjitâl par tornâ a discuvierzi lis sôs potenzialitâts dismenteadis o platadis. Ghiti nol à chê di jessi un sît par educâ i fruts a fevelâ in lenghe furlane, o ae leture e a usâsi a capî cemût che i suns a deventin segns. Al vûl invezit jessi, cu la cussì clamade “modalitât esplorazion”, une maniere par capî che un stes significât al pues vê doi suns, dôs grafiis e doi tons. Ghiti nol puarte dome a vê vocabolari e une espressivitât plui siôrs, e vantaçs impuartants inte comunicazion, ma al permet ancje di capî miôr lis diferencis tra lis emozions.
Imparâ une altre lenghe nus permet di viodi plui a clâr un mont plui larc.
Il Friûl al è la regjon de polifonie, des vôs viertis, licuidis, che a van lontan, miscliçadis intune armonie dolce e intune secuence di acuardis che no son comprensibilis pai citadins di altris regjons talianis. Al è soredut la regjon des influencis culturâls, linguistichis e musicâls che a rivin de Europe dal Nord. Al è une tiere plasevule e fertile, là che al è bondant il vin e il mangjâ, là che inamorâsi al è facil, là che la int e passe il timp intal bar, par meti dongje lis vôs in cjançons lizeris e svoladiis, cuadradis e dolcis inte maniere austriache, di stîl slâf, che a pein lis vôs in lûcs, acuardis dolçs, cun lagrimis imbombidis di vin e di plasê. (Alan Lomax)


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 3
part dogmatiche
Prerogativis dai gjudeus
3 – 1 Alore in ce isal plui grant il gjudeu? O cuâl isal il vantaç de circuncision?
– 2 Grant, sot ogni aspiet. Prin di dut parcè che a lôr a son stadis dadis in consegne lis promessis di Diu.
– 3 Ce alore? Se cualchidun di lôr nol è stât fedêl, la lôr infedeltât fasie forsit sparî la fedeltât di Diu?
– 4 Ma vie po! Ma Diu al scuen par fuarce jessi di peraule, e ogni om invezit bausâr , come ch’al è scrit:
Di mût che tu ti mostrarâs just te tô sentence
e tu vincis cuant che tu sês clamât in judizi.
– 5 Se però la nestre tristerie e met in lûs la justizie di Diu, ce vino di dî? Che Diu nol è just cuant che al discjadene sore di nô la sô rabie? O stoi mo doprant un fevelâ di om.
– 6 Ma vie po! Se e fos cussì, cemût fasarajal Diu a judicâ i oms?
– 7 Ma se midiant de mê bausie la veretât di Diu e lûs pe sô glorie, cemût mai che jo o pues jessi ancjemò judicât e condanât come pecjadôr? 8 Ma alore cemût mai che o sin slengonâts e cualchidun al va contant che nô o disìn che si varès di fâ il mâl par ch’al vegni fûr il ben? Chei li sì ch’a mertin une buine condane!
Ducj i oms, pecjadôrs, salvâts di Diu in maniere gratuide
9 E alore? Vino cualchi vantaç? Pononò lafè! O vin za dit prime, acusant, che tant gjudeus che grêcs a son ducj sot la paronance dal pecjât, 10 come ch’al è scrit:
No ’nd è un ch’al fasi robis justis, nancje un.
11 No ’nd è un ch’al capissi, nissun ch’al ciri Diu:
12 a son ducj fûr di strade, ducj si son stralegnâts;
no ’nd è un ch’al fasi il ben, nancje un di numar.
13 Il lôr gargat al è un sepulcri spalancât,
cu la lôr lenghe a tiessin cîl e imbrois,
velen di liparis sot dai lôr lavris,
14 la lôr bocje e je plene di maludizions e di marum.
15 I lôr pîts a spessein viers il sanc,
16 distruzion e ruvine e je sul lôr troi
17 e la strade dal ben no le cognossin.
18 No ’nd è timôr di Diu denant dai lôr vôi.
19 O savìn che ce ch’e dîs la leç, lu dîs par chei che a son sot de leç, di mût che ogni bocje e tasi e dut il mont al sedi ricognossût in colpe denant di Diu. 20 Parcè che in fuarce des oparis de leç, nissun om te sô debolece al sarà justificât denant di lui . Di fat midiant de leç si cognòs dome di plui il pecjât.
21 Ma cumò, lassant stâ la leç, si è pandude la justizie di Diu, testemoneade de leç e dai profetis; 22 la justizie stesse di Diu midiant de fede in Gjesù Crist, che si slargje sun ducj chei che a crodin. Di fat no esist plui diference: 23 ducj a àn pecjât e a son cence la glorie di Diu, 24 ma a vegnin justificâts a gratis par un plasê di Diu, in fuarce de redenzie che si cjate in Gjesù Crist. 25 Diu lu à distinât publicamentri come propiziatori, midiant de fede, tal so sanc, par palesâ in maniere concrete la sô justizie dopo di vê lassât cori i pecjâts di prin, 26 tal timp de passience di Diu. Lui al met in lûs la sô justizie tal moment di cumò, cul fin di jessi just e di justificâ chel ch’al à la fede in Gjesù.
27 Dulà ise alore la braure? E je stade eliminade! Di cuale leç! Di chê des oparis? No, ma midiant de leç de fede. 28 Di fat nô o pensìn che l’om al è justificât midiant de fede cence cjalâ lis oparis de leç. 29 Diu isal forsit dome Diu dai gjudeus? No lu isal forsit ancje dai paians? Sigûr, ancje dai paians! 30 Parcè che Diu al è un e al justificarà i circuncidûts seont la fede e i incircuncidûts midiant de fede. 31 Vino alore di fâ sparî la leç par vie de fede? Ma vie po! Anzit, o metìn une fonde a la leç.
Notis:
- 3,4 - Sal 116,11; 51,6.
- 3,10 - Sal 14,1-3.
- 3,13 - Sal 5,10; 140,4.
- 3,14 - Sal 10,7.
- 3,15 - Is 59,7-8.
- 3,18 - Sal 36,2.
- 3,20 - Sal 143,2; Ga 2,16. Cheste peraule “justificât” o “fat just” e ven dal latin gleseastic.
- 3,21 - La “justizie di Diu” e je plene di dûl par nô, pronte a dânus une man e a salvânus s’o crodìn in Gjesù Crist.
- 3,23 - Cun leç o cence, ducj a son finîts tal pecjât.
- 3,30 - La fede in Crist e fâs juscj ducj. Une cuistion ch’e à salvât il cristianesim dal pericul di restâ o di deventâ une gnove sorte di gjudaisim.


text:
Adalberto Daorgnani a la etât di 88 agns al mûr. Di chê zornade che si jere maridade sô gnece Ada, il Cont al veve cjolte a vore cun se une brave frute, cognossude a Roccalpiano come Gjinute. E jere pôc plui di une frute, e veve finît tredis agns. Une brave zovine che e jere a stâ un moment prime [...]
Tag: Plume di Ingjustri
Al jere la persone plui cognossude, par dutis lis culinutis, sieradis dentri te cengle da lis nestris monts. Al jere il paron di ducj i cjamps fin dulà che une persone e rivave a viodi. Al steve intune des primis culinutis propit dopo vê traviersât il paîs di Buri, li tu jentravis tai roncs. Il cont Adalberto no si jere [...]
Al jere la persone plui cognossude, par dutis lis culinutis, sieradis dentri te cengle da lis nestris monts. Al jere il paron di ducj i cjamps fin dulà che une persone e rivave a viodi. Al steve intune des primis culinutis propit dopo vê traviersât il paîs di Buri, li tu jentravis tai roncs. A pene finide la plane e [...]
Aghe sporcje maledete di dulà sêstu rivade? Intun moment tu âs savoltât il mont intîr e cuntune svintade tu âs discrotât i monts dai peçs lassant inte vergogne dute la bielece de nestre Cjargne. Ma tal Friûl e inte Cjargne e jê int fuarte e cence pôre e jê int che no si rint. Nancje un moment dopo stât [...]
Une dì, a pene finît di gustâ, o ’nd ai vude la pensade di lâ a fâ un zîr su “las rives” che a son a nort dal paîs di Gjalarian, dulà che tu cjatis i rescj di une ete antighe; si pense de ete dal bronz. Jere une zornade une vore cjalde, ancje se si varès podût pensâlu, stant [...]
Jerin lis primis zornadis di Fevrâr e si sintive il frêt a jentrâ sot des ongulis des mans. Jo o jeri un dai plui fortunâts, pal fat che jessint tant magri mê none par pôre che o cjapàs un malan, e veve disfate une maie di lane e cu la gucje mi veve fat dôs bielis manecis. Jo o jeri [...]
“Il cjai” dopo finît lis scuelis elementârs, al cjatà un aiût par lâ indenant cui studis, de sô mestre des elementârs , che i disè che al è un pecjât lassâ i studis se un al è puartât come lui. Jê, tratant di judâlu, si contentà, di fermâsi dôs zornadis par setemane cence sei paiade. Dopo trê agns di studis [...]
Al jere un om di stature ni alt ni piçul, plui o mancul come dute la int di chei agns, al jere plui sul magri, cun doi voi celescj e cui cjavei bionts al podeve someâ propit un todesc e se o lin a viodi l’arbul gjenealogjic, e varessin capît che alc di todesc al al jere in lui: sô [...]
Mê none Mariute e jere une vecjute gobe e piçulute, tant magruline propit scarmuline, ma e veve un sintiment, une luciditât di ment, che no ‘nd jere tantis di chê fate. Tantis son lis contis che a nô fruts nus à fatis, ma chê, che plui dispès mi torne in ment e je chê dai “I laris di Midun”. Intal [...]
Aromai a jerin ae fin de serade, e chê bestie che a jere sot de loze, là jù in fonts dal curtîl, e cresseve simpri di plui. Tal imprin ducj chei pôc esperts in materie di cjace no varessin rivât a capî ce che al sarès deventât dut chel berdei di spai e di bachetis. E cussì a jere ancje [...]
Su Contecurte no publichin poesiis, lu saveis, ma o vin simpri une vore, ma une vore di gust cuant che un Contecurtâr al ven preseât e al cjape cualchi biel premi. Al è di pôc che un nestri contercurtâr al à cjapât un biel ricognossiment: la segnalazion intal nomemât concors “Gjso Fior” inmaneât dal comun di Verzegnis. Si che duncje, [...]
Lets in Ostarie: Amôr une peraule tal me côr di Gianfranco Gallo CE LIBRI ISAL? Un libri di poesiis, di pôc plui di 70 pagjinis, cun cualchi fotografie dentri, e in bande de poesie la traduzion in lenghe taliane. Publicât di bessôl dal autôr tal 2014, al à dentri plui di cincuante poesiis. MA CUI ISAL L’AUTÔR? Gianfranco Gallo al [...]


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Macabeos 1
Cjapitul 8
GJUDE MACABEU SORESTANT DAI GJUDEUS
La potence dai romans
8 1 Tal fratimp Gjude al vignì a cognossi il non dai romans: ch’a jerin une vore fuarts e che ur davin une man a chei che si metevin cun lôr e che ur acordavin amicizie a ducj chei che ur e domandavin e ch’a jerin fuarts e potents. 2 I contarin des lôr vueris e dai ats di valôr ch’a vevin fat framieç dai galazians: di cemût che ju vevin vinçûts e sotponûts a lis tassis. 3 Al veve ancje savût ce ch’a vevin fat vie pe Spagne par cjapâ lis minieris di aur e di arint ch’a son ventilà; 4 e cemût ch’a vevin sometude dute la regjon cun sintiment e cence mai molâ, seben che il teritori al jere une vore lontan di lôr, e ch’a vevin vinçûts i rês ch’a jerin vignûts cuintri di lôr dai ultins confins dal mont: ju vevin batûts e ur vevin moladis scopulis tremendis e chei altris rês ur paiavin la tasse a lôr ogni an. 5 A vevin po batût in vuere e sometût Filip e Perseu re dai chitim, e chei che si jerin rivoltâts cuintri di lôr. 6 Al vignì a savê che Antioc il grant, re de Asie, al jere lât a combati cuintri di lôr cun cent e vincj elefants e cun cjavalarie e cun cjars e cuntun esercit di no rivâ nancje a contâlu e ch’al jere stât batût di lôr, 7 che lu vevin cjapât vîf e che i vevin imponût di paiâ, a lui e a chei daûr di lui, une tasse sproposetade, di consegnâur ostagjos e di molâur teritoris: 8 la regjon de Indie, la Medie, la Lidie, des miôrs ch’a vevin, e che, dopo di vêjes cjoltis a lui, jes vevin dadis al re Eumene. 9 I contarin ancje di cemût che i grêcs a vevin decidût di frontâju e di fruçâju, 10 ma che lôr a jerin vignûts a savê e a vevin mandât cuintri di lôr dome un gjenerâl; si jerin frontâts e a jerin muarts un stragjo; i romans a vevin menadis vie in presonie lis lôr feminis e i lôr fruts e a vevin rafade la lôr robe, a vevin cjapât il teritori e a vevin sdrumadis lis lôr fuartecis e ju vevin ridusûts sotans fint a vuê. 11 Chei altris reams e lis isulis e ducj chei che par cumbinazion si jerin metûts cuintri di lôr, ju vevin fruçâts e ju vevin fats sotans; cui lôr amîs, invezit, e cun chei che si poiavin sun lôr, a jerin restâts in buinis. 12 A vevin fat sotans i rês confinants e chei lontans e chei ch’a sintivin il lôr non a jerin cjamâts di pôre. 13 Chei che lôr a vuelin dâur une man e fâju regnâ, a regnin; chei che lôr a vuelin, ju butin jù, cun tant ch’a son deventâts fuarts. 14 Cun ducj chescj lusors, nissun di lôr no si à mai metude sul cjâf une corone e nancje no si vistissin di purpure par sen di grandece. 15 A àn inmaneât un consei e ogni dì tresinte e vincj conseîrs a cuistionin a font sun dut ce che i zove al popul pal so ben. 16 I dan il comant e il guviêr di dute la lôr tiere a di un di lôr par un an e ducj a stan sotponûts a di chel; no ’nd è fra di lôr ni invidie ni gjelosie.
Aleance di Gjude cui romans
17 Alore Gjude al sielgè Eupolem, fi di Zuan, fi di Acos, e Gjason, fi di Eleazar, e ju mandà a Rome a fâ amicizie e aleance cun lôr, 18 par liberâsi dal jôf, parcè che a viodevin che il ream dai grêcs al jere rissolût a ridusi Israel in sotanance. 19 A lerin fint a Rome cuntun viaç lunc lunc; a jentrarin tal senât e a fevelarin cussì: 20 “Gjude, che i dìsin ancje Macabeu, i siei fradis e il popul dai gjudeus nus àn mandâts di vualtris par fâ aleance e amicizie cun vualtris e par jessi segnâts tant che vuestris aleâts e amîs”. 21 Il discors ur plasè a chei ch’a jerin li. 22 Cheste e je la copie de letare che le faserin incidi sun lastris di bronç e che le mandarin a Gjerusalem par ch’e restàs come document di pâs e di aleance pai gjudeus.
23 “Ai romans e al popul dai gjudeus, par mâr e par tiere, ogni ben par simpri! La spade dai nemîs ch’e stedi lontane di lôr. 24 Se ur fasaran vuere par prins ai romans o a un cualunche dai lôr aleâts in dut il lôr domini, 25 il popul dai gjudeus al combatarà a flanc di lôr cun dute scletece e seont che lis circostancis ur permetaran; 26 no ur daran ai nemîs e no ur furnissaran ni forment, ni armis, ni nâfs, come ch’e à decidût Rome, ma a rispietaran i lôr impegns cence pretindi nuie. 27 Compagn se ur capitarà par prins une vuere al popul dai gjudeus, i romans a combataran a flanc di lôr cun dute scletece e seont che lis circostancis ur permetaran; 28 ai nemîs no ur furnissaran ni forment, ni armis, ni bêçs, ni nâfs, come ch’e à decidût Rome; a rispietaran chescj impegns cence imbrois di sorte. 29 Daûr di chestis regulis i romans a àn fat un pat cul popul dai gjudeus. 30 Se podopo tant chei che chei altris a volaran zontâ o tirâ vie alc, lu fasaran ducj i doi d’acuardi e ce ch’a varan zontât o tirât vie al sarà obligatori. 31 Rivuart ai dams che il re Demetri ur sta fasint, i vin scrit: Parcè cjalcjistu il jôf sui gjudeus ch’a son nestris amîs e aleâts? 32 Se si apelaran ancjemò cuintri di te, o difindarìn i lôr dirits e ti fasarìn vuere par mâr e par tiere”.
Notis:
- 8,1 - Tal lôr zûc politic, ch’al smicjave a indebulî lis grandis potencis, i romans a jerin une vore larcs tal proferî la lôr amicizie a di chei ch’a levin di lôr a domandâ jutori e cussì si cuistavin la innomine di protetôrs dai popui piçui.
- 8,2 - I galazians a jerin i popui di riunde celtiche. A podevin sei tant i celts de Europe (che i romans ur disevin “gjâi”) che chei de Asie minôr. Nol covente strassâ peraulis par dî che ancje il çoc de nestre int al è celtic.
- 8,4 - I ultins confins de tiere a soreli a mont a jerin lis tieris de Spagne.
- 8,5 - I romans a vevin rivât a paronâ ancje su la Macedonie (batae di Pidne, dal 168 p.d.C.) e la Grecie (distruzion di Corint, dal 146).
- 8,6 - Antioc III (223-187), pari di Seleuc IV e di Antioc IV Epifane. I disevin “il grant” par vie des sôs vitoriis in Persie.
- 8,10 - Il comandant in teste al jere Cuint Cecili Metel e, dopo di lui, il consul L. Mumio, ch’al cjapà il sorenon di “acaic”.
- 8,15 - Il “consei” al è il senât, ch’al jere componût di tresinte senadôrs e di un vincj magjistrâts. Ma il podê al jere tes mans dai doi consui, ch’a vignivin sielzûts ogni an e ch’a comandavin in volte, un mês parom. Il fat che a Rome no ’nd jere “ni invidie ni gjelosie” si pò capîlu dome parcè che al fevele un di fûr.
- 8,17 - Eupolem al varès di jessi l’autôr di une storie dai rês di Gjude che si cjatin fruçons in Clement di Alessandrie e in Eusebi di Cesaree. Gjason al è il non grecizât dal ebraic Gjosuè o Gjesù. A lerin a Rome dal 161 p.d.C.
- 8,23-30 - Il test de “letare” o “decret” al jere in latin; po lu àn voltât in ebraic e podopo in grêc, pa la cuâl al è dificil di savê lis peraulis precisis, ancje se si trate di formularis avonde in consuet.
- 8,31 - Il prin e unic risultât al è une letare di proteste. O sin in linie cu la diplomazie di simpri.


text:
Masse atomiche
La masse atomiche (clamade ancje pês atomic pe confusion tal lengaç comun tra lis peraulis "pês" e "masse") di un isotop di un element chimic e je la masse di un atom di chel isotop, esprimût in unitâts di masse atomiche, (uma), che a si fondin sul isotop Carboni-12, che al à par convenzion un pês atomic di 12. Il pês atomic di un element chimic al ven definît come il pês medi dei siei isotops, tignint ancje cont di trop che i isotops a son presints in nature, in mût di belançâ il calcul.
Par esempli, si pues calcolâ la masse atomiche dal liti partint dai dâts ca sot;
- Il liti al à doi isotops stabii;
- Il Li-6 (7,59% di presince in nature) cun masse atomiche 6,015 uma
- Il Li-7 (92,41% di presince in nature) cun masse atomiche 7,016 uma
- Duncje il calcul al sarà chest:
- Il valôr che al ven fûr, 6,94 uma, e je la masse atomiche dal Liti, e ae fin e je avonde dongje di chê dal isotop Li-7, parcè che al è chel plui abondant in nature (su 100 atoms che si cjatin in nature, 92 a son difat di Li-7).
Une definizion simil si apliche ancje a lis moleculis, cjapant il non di masse moleculâr. Si pues calcolâ la masse molecolâr di un component sumant lis massis dai atoms che la componin, tignint cont des corrispondintis moltiplicazions. Cheste tecniche no ten cont de energjie chimiche di leam, che e je però par solit trascurabil.
Relazion cul concet di molModifiche
Une mol di une sostance e pese simpri esatementri la masse atomiche o moleculâr di chê sostance esprimude in grams: in 12g (ven a stâi une mol, parcè che 12 è je la masse atomiche dal carboni) di 12C (che al à masse assolude di 1,99265 × 10-26) si cjatin 6,0221 × 1023 atoms, che al è il numar di Avogadro; e ancjemò, il pês atomic dal fier al è di 55,847, e une mol di atoms di fier e pesarà 55,847 grams.
Cheste formule e met in relazion il pês atomic cul numar di mols di un compost che si cognòs la sô masse:


text:
Cjaurêt
Cjaurêt (Kobarid par sloven), al è un comun de Slovenie di 4.472 abitants. Il comun al à uns 33 localitâts, la plui grande e je Cjaurêt cuntun 1.238 abitants. Cjaurêt e je logade intune posizion strategjiche te alte val dal Lusinç.
Cjaurêt e je famose soredut pe bataie de Grande Vuere, tra i 24 di Otubar e i 9 di Novembar 1917, dulà che i talians a combaterin cuintri dai austriacs; la bataie finì cuntune clamorose sconfite pal esercit talian, che al scugnì ritirâsi fin su la Plâf, parcè che no esistevin plans pe difese. Intai agns '90 al è stât fat su un museu par ricuardâ chescj events. Intal sacrari di Sant Antoni, logât parsore di un cuel, a polsin 7.014 soldâts dal esercit talian.
Cjaurêt al fasè part dal Ream di Italie de fin de Prime Vuere Mondiâl fintremai la fin de seconde.
Leams esternis[cambie | modifiche il codiç]
- sît dal comun (sloven) (inglês) (talian) (todesc)
- Museu de prime vuere mondiâl (sloven) (inglês)
- LTO ufici turistic (sloven) (inglês) (talian) (todesc)


text:
ATUALITÂT - Pittaro cuintri dal furlan tal Censiment
Pal President di “Ente Friuli nel Mondo” lis lenghis minoritariis no coventin
Intant che si preparave a fâ lis valîs pe cunvigne dai zovins furlans in Nord Americhe che si è davuelt in Canadà, ai 12 di Otubar une notizie de agjenzie stampe Adrkronos e à vût come protagonist, magari cussì no, Pieri Pittaro, president di “Ente Friuli nel Mondo”.
Denant des protestis dal Comitadu Pro Limba Sarda che si lamentave pe mancjance in Sardegne di modui pal censiment in sart e in catalan a Alguer e di rilevadôrs che a feveledin chês lenghis minoritariis (il stes probleme al è stât denunciât di plui vôs ancje in Friûl pe nestre lenghe) Pittaro al à declarât «Ce che al è masse al va parsore: figurìnsi se il Stât al à di spindi un frac di bêçs pai rilevatôrs in lenghe minoritarie» e no content, tra il divertît e il rabiât,
al à continuât «E je une robe che no sta in pîts, a ce coventino
i tradutôrs cuant che lis minorancis a fevelin talian miôr di me,
sino fûr di cjâf?».
No à tardât la repliche di Mario Carboni, coordenadôr dal Comitadu Pro Limba Sarda «Pietro Pittaro, oltri che a jessi un comentadôr volgâr, si met in linie cui “puartadôrs sans di fassisim linguistic” inmò une vore numerôs te societât taliane».
Evidentementri, pal President di “Ente Friuli nel Mondo”, che al varès di rapresentâ il Friûl e la furlanetât tal mont, la lenghe dal Stât e à di jessi dome il talian, lassant lis lenghis minoritariis (comprindût il furlan) sieradis dome in cjase… E pûr, rivât in Canadà, la prime robe che a àn domandât i zovins dissendents dai nestris emigrants al è stât propit di podê imparâ la lenghe furlane…
I varano fat gambiâ idee?
Par furtune che tal 2010 Pieri Pittaro al declarave che al sarès stât “un president di passaç” e si sarès dimetût dopo di une prime “fase di transizion”: che e sedi rivade la ore par Pittaro di tornâ a “fâ lis valîs”, cheste volte no pe enesime trasfierte ator pai Fogolârs, ma par lassâ Borc dal Sâl in maniere definitive? Il biliet (Udin-Codroip, cence tornâ) jal regalìn noaltris!
REDAZION


text:
Marcjât finanziari secondari
Il marcjât finanziari secondari al è chel dulà che si comprin e si vendin dai titui che a son za stâts butâts fûr e comprâts une prime volte sul marcjât primari.
Viodût che il volum dai scambis al pues jessi une vore alt e che a puedin jessi des fuartis speculazions i titui plui impuartants a vegnin scambiâts su marcjâts secondariis une vore regolamentâts come la borse valôrs.
I titui che no son scambiâts su la borse valôrs e àn par solit mancul problemis di speculazion ma al pues jessi une vore dificil vendiu prime de lôr scjadince.


text:
Johan August Strindberg
Johan August Strindberg (Stocolm, ai 22 di Zenâr dal 1849 – ai 14 di Mai dal 1912) al è stât un scritôr e dramaturc svedês.
Pe grandece e pe rilevance de produzion (che e cuvierç in pratiche ducj i gjenars leteraris e e je racuelte in cirche 50 volums, e si zontin 22 di corispondencis), il so non si met a pâr il norvegjês Henrik Ibsen te spice de tradizion leterarie scandinave e al cjape par ricognossiment unanim un puest tra i plui grancj artiscj e leterâts dal mont.
La vite di Strindberg e je stade incuiete, intiessude di esperiencis complessis e sieltis radicâls e contraditoriis, a voltis indreçade tal stes moment a plui dissiplinis nancje simpri leadis ae figure uficialmentri leterarie dal autôr: sculture, piture e fotografie, chimiche, alchimie, teosofie. Sintoms di une roture intime dal propri anim, cu la dimension convenzionâl dal timp e dal vivi, elements che si contaminin un cun chel altri intal at creatîf e fondamentâi pe sô interpretazion.
Al è stât il destinatari di un dai biliets de matetât di Friedrich Nietzsche.


text:
Distret di Wolfsberg
Il distret di Wolfsberg al è un dai distrets dal stât federât austriac (tod. Bundesland) dale Carintie.
Al è ulteriormentri divisibil in 9 comuns (tod. Gemeinden) - di chescj, 3 a son "citâts" (tod. Städte), 4 a son "comuns cun derit di marcjât" (tod. Marktgemeinden). Di seguit la liste cun i rispietîfs numars dai abitants (tal 2001).
Citâts[cambie | modifiche il codiç]
- Bad Sankt Leonhard im Lavanttal - 4.816 ab.
- Sankt Andrä - 10.719 ab.
- Wolfsberg - 25.369 ab.
Comuns cun derit di marcjât[cambie | modifiche il codiç]
Comuns[cambie | modifiche il codiç]


text:
Info dalla UE
Progetti europei in Regione
Dilunc dal 2018 e je lade indevant la promozion de candidature de Regjon par gnûfs progjets europeans intal ambit di bants relatîfs a programs europeans di cooperazion teritoriâl e/o a gjestion direte, zovantsi di colaborazions internazionâls gnovis o consolidant chês costituidis in progjets europeans precedents e cjapant dentri atôrs regjonâi.
Intal specific, i Programs UE di interès a son: Horizon 2020, il tierç Program UE salût publiche, Ambient Assisted Living Programme, EaSI ( Employment and Social Innovation Programme ), Interreg Europe.
Il progjet ASTAHG- Alpine Space Transnational Governance of Active and Healthy Ageing ( Gjestion dal Spazi Alpin Transnazionâl sul invecjament atîf e in salût ) al è stât presentât sul as 4 Well-Governed dal Program Spazio Alpino e al à tant che teme la gjestion dal invecjament atîf.
Il progjet ASTHAG al nas de necessitât di frontâ l'invecjament de popolazion tant che sfide di cjapâ a nivel transnazionâl, disvilupant la cooperazion intersetoriâl e multi nivel midiant dal coinvolziment dal setôr public e privât par sburtâ su modei inovatîfs.
- Tra i obietîfs previodûts tal progjet al è il supuart ae inovazion des politichis de Publiche Aministrazion focalizadis sul invecjament atîf, e un miôr coordenament des azions metudis in vore di diviers setôrs e di diviers nivei di gjestion ( governance ) par podê rispuindi miôr aes esigjencis dal teritori.
Par vê plui informazions si rimande ae:
FINANZIAMENT: Il progjet al è finanziât intal ambit di “INTERREG EUROPE” 2014-2020, program che al rapresente la continuazion di INTERREG IVC 2007-2013. Al è finalizât al aument de eficacitât des politichis e dai programs di disvilup regjonâl, in particolâr dai programs che a jentrin intal obietîf "Invistiments a pro de cressite e de ocupazion" ( par esempli METI FESR/FSE ) e, se dal câs, dai programs che a jentrin intal obietîf “Cooperazion teritoriâl europeane” ( CTE ). Il Program al favorìs la colaborazion e il scambi di ideis e di buinis pratichis, in particolâr tra lis autoritâts publichis di dute Europe, par cjatâ soluzions pal miorament des politichis e des strategjiis a benefici de citadinance europeane.
DURADE DAL PROGJET: 5 agns ( il progjet si divît in dôs fasis: 36 mês pe definizion di politichis e strategjiis e 24 mês pe aplicazion su iniziativis a nivel regjonâl ).
OBIETÎFS: l'obietîf finâl al è chel di contribuî a miorâ e a disvilupâ i contignûts des politichis regjonâls e dai struments finanziaris relatîfs, in ambit inovazion/salût. Chest progjet al vûl promovi la creazion di ecosistemis regjonâi utii a sostignî iniziativis e servizis par un invecjament atîf e san, e a favorî il disvilup di soluzions inovativis intal cjamp de salût, rindint cetant plui efetive la lôr aplicazion.
ATIVITÂT: lis ativitâts progjetuâls a saran fondadis suntune valutazion dal stât da la art dai sistemis regjonâi coinvolts intal setôr smart health, o ben te sanitât “eletroniche”, suntun scambi di esperiencis tra i colaboradôrs midiant di events interregjonâi di aprendiment, e su la definizion di modalitâts di trasferiment di cognossincis e condivision di buinis pratichis. Inte seconde part dal progjet, ogni regjon coinvolte e fasarà bogns i risultâts, sostignint e disvilupant progjets e iniziativis a nivel locâl.
Progetti conclusi
PROGRAM DI FINANZIAMENT: Program Competitivitât e Inovazion ( CIP ) che, inte programazion 2007-2013, al veve chescj obietîfs:
- promovi la competitivitât des impresis, in particolâr des PMI;
- promovi dutis lis formis di inovazion, includude la eco inovazion;
- acelerâ il disvilup di une societât de informazion sostignibile, competitive, inovative e buine pe integrazion;
- promovi la eficience energjetiche e fonts energjetichis gnovis e rinovabilis in ducj i setôrs, includûts i traspuarts.
DURADE DAL PROGJET: trê agns, dal 2013 al 2016
OBIETÎFS: L'obietîf principâl al jere chel di disvilupâ su largje scjale servizis integrâts di cure al anzian a domicili midiant di soluzions tecnologjichis e informatichis. In Friûl-Vignesie Julie chest progjet al à viodût il coinvolziment dai distrets sanitaris, dai servizis sociâi domiciliârs, di specialiscj e di altris operadôrs, insiemi ai familiârs e ai assistents familiârs dai anzians coinvolts.
Cjâf file dal progjet e je stade la regjon Friûl-Vignesie Julie midiant de Aziende sanitarie universitarie integrade di Triest, che e à vuidât un consorzi componût di 24 regjons europeanis.
ATIVITÂT: Midiant dal progjet al è stât disvilupât e implementât un servizi integrât di tele monitorament a domicili, indreçât prin di dut a citadins anzians ( cun plui di 65 agns ) cun patologjiis cronichis e cu la necessitât di curis complessis. Il campion di personis monitorât midiant dal progjet al è stât cjapât dentri intune inovazion di servizi domiciliâr, in gracie dal supuart di strumentazion tecnologjiche in cjase e dal acès, midiant dal portâl che al è stât ideât di pueste, ai servizis di cure domiciliârs e a altris servizis sociosanitaris.
Il portâl, su autorizazion des personis assistudis, al è acessibil a ducj i operadôrs coinvolts: dal personâl sanitari ai operadôrs sociâi, dai assistents familiârs a associazions di volontariât, e a cooperativis sociâls che a àn responsabilitât di cure sui citadins coinvolts intal progjet.
Ducj i sogjets interessâts a condividin un insiemi comun di dâts e a interagjissin midiant dal servizi di supuart digjitâl. Al è stât creât ancje un sisteme di regjistri dai pazients disponibii a nivel locâl. Di là dal monitorament dai parametris vitâi e ambientâi, un centri di teleassistence e un call center a ufrissin un servizi di teleassistence o videoassistence a disposizion dai fruitôrs/pazients che a àn bisugne di altri supuart.
La plui part dai partners di Smart care a son membris de rêt europeane CORAL (www.coral-europa.eu).
Par aprofondiments:
- consultâ il volantin par inglês di Smart e/o contatâ i responsabii dal progjet ae direzion di pueste eletroniche smartcare@asuit.sanita.fvg.it: dot. Andrea Di Lenarda e/o dot. Gian Matteo Apuzzo.
PROGRAM DI FINANZIAMENT: INTERREG IVC, il program di cooperazion interregjonâl par promovi la condivision di cognossincis e di buinis pratichis intal ambit di dôs areis prioritariis:
- Inovazion
- Ambient e prevenzions dai pericui ambientâi
DURADE DAL PROGJET: 2 agns, dal 2012 al 2014.
OBIETÎFS: midiant di chest progjet, i partners si son impegnâts a definî strategjiis regjonâls par promovi la adozion su grande scjale di soluzions di ambients di vite assistûts.
ATIVITÂT: organizazion di une serie di visitis di studi su tematichis leadis al ûs di imprescj tecnologjics e informatics pal abitâ, a supuart dai anzians. Dilunc de visite studi in Friûl-Vignesie Julie (Pordenon) a son stâts presentâts ai colaboradôrs dal progjet esemplis di azions pe vite indipendente e il monitorament domiciliâr: il telesocors, lis soluzions pal adatament tecnologjic di apartaments par garantî la acessibilitât e la sigurece des personis in cundizion di no autosuficience, e il confront tra modei di integrazion di curis formâls e informâls in stât di favorî la domiciliaritât des personis anzianis e/o cun disabilitât.
Par aprofondiments:


text:
Al jere plui di un an che al veve chê sclope te schene. Al veve scomençât cence inacuarzisi. Lu fasevin ducj, lu disevin tai supermarcjâts, te radio, te television… Al à tacât tant che ducj, biel prest. I cjapave ogni dì plui timp: doi, trê, cinc, dîs e ancje vincj minûts. Cuntune gjonde segrete e scure, che nol faseve viodi a nissun.
Chel Març maledet la pôre e jere lade tes mans.
Laviti! A disevin. E lu faseve infondât intune frenesie colpevule finchè lis mans a jerin dutis rosis, cjaldis e sgonflis. Tes sachetis. Lis platave dai voi curiôs.
Dut al è saltât fûr chel dì che biel poiant lis mans tal scritori dal paron, al veve lassât une olme dal so sanc fresc. A volevin obleâlu a fâ visite al psicolic. Si scugnive voltâ puartament par fâ colâ chê sclope.
Lâ dal psicolic! Al jere miôr copâsi.
Ma lui al veve za capît. Al jere striât.
Jê no jere tant che lui si visave de strie dal paîs de sô none, simpri cui voi e il cjâf abàs, cun puce di gjats e jerbis, vistude dute di neri. Cheste e jere veramentri nere, cuntune baldorie di golarinis di mil colôrs, chês che le rivavin fin te vite, chestis sieradis ator il cuel di pensâ che no podeve rivâ a tirâ flât e neancje fevelâ. Ma jê e fevelave cun ducj e par ducj. Cui piçui canais che i corevin ator riduçants tant che riuts legris. Cun lui che al cjalave dut cence capî cuasit nuie. E cuntune gjaline blancje sore la cjadree dongje di jê.
– Fâmi viodi lis tôs mans, mi amor – e lui al veve slungjât lis mans, sot il cercli di lûs parsore de taule. La strie e veve cjapât la gjaline par fâle sentâ cun solenitât parsore lis mans.
– Mi amor, no stâ a moviti cumò – e veve tirât fûr un curtìs grandon, cuissà se disot des golarinis.
Cence spietâ, lui si volte, fassint colâ la gjaline. Cuntun sun di sclopetade, al cole ancje il curtìs. Al à dome voi pe puarte sierade.
-Torne mi amor! Viot che o soi vegane, no mangji neancje i ûfs che e fâs la Blanquita! Torne, ti dîs! Al jere dut teatri, par fâti vuarî!
In salf tal mieç de strade, sot la lûs dal soreli, si cjale lis mans sporcjiis de porcarie de gjaline. Cun calme e indiference, Pieri al tache a cjaminâ, bielzà vuarît.
di Noemi Salva
#1096
Note: Conte jessude dal laboratori “Anatomie di une conte“


text:
In graciis de colaborazion cu la ARLeF, il centri comerciâl Città Fiera si impegne te promozion e te valorizazion de lenghe furlane.
Lu fâs in particolâr midiant de presentazion di doi concors in lenghe furlane, patrocinâts de ARLeF, che si indrecin soredut aes scuelis (ma no dome!).
Il prin concors, pes scuelis de infanzie e primariis, si clame “Premia la tua classe” e al previôt une sezion dute dedicade ae lenghe furlane cul premi speciâl de ARLeF sul teme “Une gjite tal mont dai golosets“.
La Agjenzie e premiarà une classe par ogni categorie dal premi (chê dal dissen e chê tai tescj) cuntun bon di 250 euros par comprâ materiâl didatic.
Il secont concors, che si inviarà cui 11 di Otubar, si clame “La peraule dal cûr” e al invide lis scuelis dal teritori e dutis lis personis che a vuelin partecipâ – in particolâr i zovins – a mandâ la peraule o la conte dal cûr par furlan, cu la motivazion. In premi une gift card Città Fiera dal valôr di 150 euros.


text:
Lubiane
Lubiane (par sloven , IPA [ʎub'ʎanʌ]; par todesc Laibach) e je la capitâl de Slovenie de indipendence tal 1991. E je logade su lis rivis dal piçul flum Ljubljanica e e à un interessant centri storic in stîl liberty. La architeture de citât e je une vore dongje a chês che si cjatin in Austrie. A Lubiane si cjate ancje une impuartante stazion de ferade.
Storie[cambie | modifiche il codiç]
In tal lûc dulà che e je Lubiane vuê al fo fondât di bande dai Romans une colonie di non Aemona intal 15 d.d.C.. Lis primis citazions de citâts in documents scrits a si cjatin intal 1144 (come Laibach) e tal 1146 (come Luwigana).


text:
Padue
Padue (Padoa tal dialet venit) e je une citât di 211.560 abitants, cjâflûc de provincie omonime, situade in te regjon dal Venit. A Padue si cjate une des Universitâts plui prestigjosis de Italie, e al è un impuartant centri economic.
StorieModifiche
Seont la tradizion, la citât di Padue e fo fondade tal 1183 p.d.C. di un grup di Venits, cu lis rivis dal flum Brente. Vuê e je stade confermade la presince di reperts di chest periodi storic.
Vie pe etât Romane, Patavium e jere une des citâts plui ricjis dal Imperi, e simpri leade economichementri e militarmentri ae capitâl.
La Alte Ete di Mieç e fo par Padue une vore devastant: de invasion dai Uns di Atile, avignude prime de fin dal Imperi (452-453), ai Langobarts (601), fin ae prese dai Ungars dal 899.
Dome daspò dal an 1000 inizià la ricostruzion; la sô Universitât e fo fondade tal 1222, la seconde plui antighe de Italie. E fo ancje il lûc di predicazion di Sant Antoni fin tal 1231, an de so muart. Par ricuardâlu, i Padoans a tiarin sù une Basiliche, vuê une des plui visitadis.
Tal cjamp militâr, Padue e cirì di espandisi, al dispiet di diviersis incendiis e devastazions, fin tal XIV Secul. Il 1405, difat, al fo l'an de definitive sumission a Vignesie dopo di une lungje lote.
Cul Tratât di Cjampfuarmit, dal 1797, Padue e dut il Venit a pasarin sot de egjemonie dal Imperi Austri-Ongjarês. La tornade al Ream di Italie e avignì dome tal 1866, a seguiti di un plebissît.
Lûcs di interèsModifiche
- Basiliche di Sant Antoni, sigurementri il monument plui impuartant de citât, e une des glesiis plui grandis e visitadis tal mont.
- Basiliche di Sante Gjiustine, sede di elaborazion d riforme benedetine dal XV secul, e une des plui impuartantis abaziis benedetinis.
- Prât de la Valade
- Capele dai Scrovegni, decorade cun frescs di Giotto
Origjin dal nonModifiche
La etimologjie dal non no je sigure, ma al è evident che le citât al a cjapât il non dal flum Po (Padus) Ancje la presince de palût Patine, dongje de citât, a çampe dal flum Brente.
Viôt ancjeModifiche
LeamsModifiche
- (talian) Sît ufiziâl dal comun


text:
a Cividât
A S. Zorz, un borc di Cividât bande Firman, al è un puest indulà si pues stâ in pâs intal mieç de nature. Culì al è cui che al à fat di mancul di tirâ su viletis par mantignî l’ort, i çamps, il bosc, dongje dal Nadison, e une biele glesiute de ete medievâl. Insome un biel puest indulà passâ une zornade in compagnie di int che si dedee ae cognossince de part plui nascuindude dai umign.
A jerin i workshop di Chi Gong, di Danze dal Vintri, di Self Reberthing e l’esperience cun i sunôrs des Cjampanis Tibetanis e sot dai arbui, intai gazebo, si podeve incuintrâ e fevelâ cun i operadôrs. Par di plui Lorenzo, dilunc la zornade, al à inmaneât des visitîs ae glesiute spiegant la sô storie e l’impuartance dai lavôrs che a stan fasint par tignîle di cont.
O ai di saludâ e ringracjâ, in particolâr, chei dal Yoga des Ridadis vint sunât intune.
Mandi a ducj !
Look at… the photos: Il Giardino del Chiostro
😎
une biele domenie di Jugn
La ciclabîl che da Resiute e mene a Pontêbe e côr indulà che une volte e pasave il tren, colegant la plane cun la mont, par chest fasintle in bici o cun i roller si cjatin cetantis galariis e puints altonons in fier. La matine cuant si jentre dentri une galarie si à une biele sensazion di fresc e cun i roller bisugne fâ atenzion all’asfalt un pôc sbrissot. Lis galariis a son cuasi dutis iluminadis ma e je ancje cualchidune dal dut scure e avonde lungje, par chest bisugnarès vê cualchi lûs par fâsi viodi. La ciclabîl a côr intal mieç di un biel bosc e da Resiute a Pontêbe e je dute di ribe sù. Fin a Scluse, ven a stai i prins 7.5 km, la pendence no je tante ma dopo e devente un pôc plui impegnative soredut di ribe jù cuant cun i roller si cjape une buine velocitât. A Sculse la viele stazion dai trens e je stade sistemade e chenti si pues fermâsi a bevi alc al bar e a cjapâ colôr sentâts di fûr. Passade la viele stazion dai trens di Dogne e lant viers Pieretaiade e je une biele sorprese par cui che al va cun i roller. Di fat, daspò vê passât i puints cun lis gradis in fier, une rampe di masegns, e lis galariis sbrissôsis si cjate une biele scjalinade che e puarte suntune strade asfaltade e di culì par tornâ lì de ciclabîl bisugne fâ dôs rampis. Pa gno cont, rivâts lì de scjalinade cun i roller e conven tornâ indaûr, po dopo viodêt voaltris ce che ur plâs di fâ…
Look at… the photos: La ciclabîl Resiute-Pontêbe
… in Austrie
Ducj intune, bikers e skaters, o sin cjatâts domenie passade dilunc lis stradis dal lât di Ossiacher, che pe ocasion a vegnin sieradis aes machinis… il percors e côr dut intor dal lât ma si pues rivâ fintremai dal paîs di Fieldkirchen fasint cualchi km in plui, in dut une cuarantine di kilometros… si trate di un percors cetant biel ma no tant facil par vie che a son tancj sù e jù che a impegnin une vore… in ogni câs si à a disposizion dut il timp stant che si partìs aes 10H00 e si à timp fin aes 15H00 par finî il zîr… chest an e jere tante int soredut tancj bikers, tant che i skaters, plui o mancul, a jerin simpri chei cun tancj di lôr che a vignivin di Udin… di fat a jerin sedi chei dal Inlineskateschool, sedi chei dal mitic Gru, il trop plui grant di patindors in dute la regjon… in place a Fieldkirchen o sin fermâts al bar indulà o vin cjatât il Campa che nus à contât des prossimis jessudis dal Gru e in particolâr di une gnove in programe cetant bielone, par la cuâl… stay tuned… daspò tornâts indaûr prime di rivâ dilunc il lât no si podeve no fâ tape li dal ristorantut indulà a fasin la trute “Blau”, ma par vie che e jere cetante int e al jere une vore di spietâ, magari cussì no, o vin dovût contentâsi dome di bevi alc… il vin culì al coste un bot, miôr butâsi su la bire… la zornade cjalde si faseve sintî e no si podeve lâ indenat cence un biel spritzeton… dopo a dute o vin fate la strade che nus à menât fintremai a St.Andra dongje dal parcament… il biel al è stât che ducj e doi i trops dai patinadôrs di Udin, cence visâsi, si son cjatâts ae stesse ore ae fin dal zîr… mandi a ducj…
Look at… the photos: Ossiacher See
😎
…all along the path-line
La ciclabile che da Servignan e puarte a Grau e je stade fate di pôc par la cuâl no viodevi la ore di lâ a provâle cun i patins. Domenie passade, finalmentri, o vin decidût di lâ a fâ un zîr di chês bandis e o sin cjatâts a Servignan indulà la ciclabîl e partîs. Il timp al jere bielon ancje se, come par solit in chest periodi, l’aiar no mancjave. No jere bore ma aiar di siroc, cussì lant viers Grau e si veve l’aiar in muse, biel che tornant nus sburtave un pôc. Il prin toc di ciclabîl, saltant fûr di Servignan, al è biel passant intal mieç di un parc e parsore di un puint di len ancje se a son une vore di tombins par la cuâl bisugne stâ atents. Rivant ad Aquilee, la piste e rive propit dongje i sgjâfs archeologjics, e chenti si pues gjoldi des bielecis archeologjichis de ete romane. Po dopo, rivant sul puint che coleghe la tiere ae isule d Grau, si cjatâsi denat il blu dal mâr cun il sô fuart odôr, une maravee… cuant che si rive ae fin dal puint indulà e finîs la ciclabîl e mancje ancjemò di traviersâ il puint mobil par rivâ a Grau… chenti bisugne fâ une vore di atenzion, par vie che no je une bancjine indulâ podê cori ma bisugne passâ dilunc la strade cuant no son lis machinis… in ogni câs si trate di un toc curt… daspò, par lis nascuindudis, si rive sul viâl dilunc dal mâr… in sumis, une biele ciclabîl avonde largje indulà si pues ancje cori e salacor fâle di buinore o crôt che al sedi une cjosse fantastiche…
Look at… the photos: la piste ciclabile Servignan-Grau
… il riviel dal 1511 in Friûl
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan, che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Inalore, par nô furlans, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade, di aromai 504 agns indaûr ma simpri intal nestri cûr, radio Onde Furlane e dedee lis trasmissions dal 27 Fevrâr 2014 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl, simpri !
😎
a Manzan
Intai ultins agns a Manzan la crisi economiche e je stade cetant nereose, une vore di aziendis a àn sierât negozi, e i capanons indulà prin si lave a vore a son restâts vueits, ma no ducj. In cualchidun si fâs ancjemò alc di gnûf e innovatîf in graciis di personis che a àn savût creâsi une gnove ativitât. Livio Fantini e je une di chestis.
La sô vite i veve dât une grande capacitât di doprâ i imprescj di vore ma cumò dut e coreve il risi di pierdisi se no ves vût cûr di metîsi in zûc rivant a tirâ fûr il sô lât artistic. Cussì cuant che lu si incontre intal capanon, intal mieç de sôs sculturis, si capîs subite che si trate di un om plen di energje e voie di fâ. Di plui la sô sensibilitât ai problemis dal ambient lu àn puartât a sielzi di doprâ cetancj materiâi di recupar. Intal sô laboratori no si bute nuje e dut e cjate, planc plancot, une forme e un puest indulà stâ. Intal atelier a son in mostre lis oparis plui impuartantis, chenti si viôt une biele Venere furlane in len di cedri, dei cesens in amôr, dai pes in piere piasentine, une rapresentazion dal infinît in marmul e un biel leon in… tant che intal laboratori a son i bancs di vore e indulà si cjatin ancje dutis lis sculturis fatis cun i fruçons, ven a stai animâi, zûcs, anei e v.i. che si puedin viodi intes fotos.
Look at… the pictures: Livio Fantini Lab
… Mirok the scarecrow and Gina the lark
Une gnove striche di Mirok il pipinat e Gine la lodule…
– Mandi Mirok !
– Mandi Gine, sêstu lade a viodi il pignarûl ?
– Po sì, o soi lade sù a Cuie di Tarcint.
– E il fum di ce bande ise lât ?
– E butave dut a misdì….
– Alore e sarà un an garp…
– Po ben, fasìnsi anim un cun chel altri.
– Ad alt i cûrs, simpri !.
😎
…WELCOME 2015 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2015 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
O pues dîsi, par esperience, che cumò e je int abenade che si profite de crisi par cirî di paiâ pôc i lavoradôrs, une robe tant plui triste par vie che si trate di lavoradôrs che a àn un lavôr a scjadince e che a àn a disposizion dai imprescj par fasi justizie une vore costôs e lents.
Biadelore che la int triste e finìs di rompi i cits !
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
cun i rollers
Îr il timp al jere cetant nereôs e vie pe gnot al à plot, tant che lis previsions dal timp pa la zornade di vuê, ven a stai di domenie 16/11/2014, no jerin masse bielis. Cussì cuant che cheste matine a buinore o soi jevât e o ai viodût lis stelis intal cîl o ai cjapât cûr e o ai tacât a prontâmi par lâ jù a Palme a cori cun i patins a rodelis la 12e maratonine. Rivant in place il soreli e tacave za a scjaldâ ma lis stradis a jerin ancjemò bagnadis. Tor lis 09H50 e jere la partence dai cicolons e dai rollers tant che i runners a partivin aes 10H00. Ma a partî cun i rollers si jere dome in cinc, cuatri oms e une fantate di vot agns e ancje i ciclons a jerin in pôcs, o crôt par vie che il brut timp di îr al à puartât tante int a decidi di no vignî e vuê l’àn cjapade intal comedon, magari cussì no. Il soreli a scjaldave ben e o vin podût cori cun intôr dome la t-shirt ma lis stradis a jerin une vore bagnadis par la cuâl no si podeve sburtâ masse. In ogni câs o vin fat un biel trenin e o sin rivâts in place Grande a Palme dopo 01H12M fasint une medie orarie di 17.5 km/h e cuntune biele volade finâl vinçude di me. Biadelore o soi rivât prin, dut merit di chei cûr di leons dal gru che a àn sghindade la corse par pore dal timp 🙂
Po dopo, cjatantsi ducj intune in place Grande, o vin podût gjoldi dal soreli sentâts a bevi, a contâsi alc e daspò lant a mangiâ une buine pastesute cun il tocj di folp grant.
Insome une bielissime zornade propit par vie che dinissun si spietave un timp cussì biel.
Mandi a ducj !
Look at… the photos: 12^ Mezza Maratona della Città di Palmanova (UD) 2014
😎
Diplis di Premariâs (UD)
Dilunc la strade che puarte da Spesse a Diplis si cjate, suntune biele culine, la vile Cernazai Pontoni. Il puest al è une vore preseât par vie che dulintor a son vignâi doc, boscs, prâts, cjistiei e jaciments fossii ancjemò in buine cundizion. Par di plui de culine si pues gjoldi di un biel panorame su dute la plane di Cividât, sui Cuei Orientâi e lis Prealps Juliis. Une vore biel al è il parc zardin dut ator ator de vile cun il broili di pomârs e garofui, diviersis plantis ad alt fust e la sidrere. La vile e je fate a trê plans e e à une forme retangolâr e a son ancje lis cantinis soteraniis. Il denant de vile e cjale a soreli bonât e si slungje infûr suntune terace cun intal mieç un biel poç in piere e fier batût tant che il parapet de terace al è aromai biel za platât des jerbis. La bande secondarie e cjale a Nord viers la strade che e mene in vile. Tacade ae vile ma su un plan plui sot e je la barcjesse che si slungje viers soreli jevât cun doi plans. La vile e à un colôr blanc mentri la barcjesse e je di colôr auriane e no si sa ben cuant e sedi stade fate sù ma si pense che e sedi simil aes vilis venitis furlanis dal prin sietcent. Intai archivis catasticâi austriacs dal 1836 si cjatin lis mapis che a documentin la presince de vile cun cuasi dutis lis dipendencis. Dongje si cjate la capele privade dal palaç dedeade ae Beade Benvignude Boiani di Cividât che e jere stade fate sù intal 1659. La vile intal votcent e jere di proprietât de famee Cernazai di Udin e dentri e jere a stâ Carlo Luigi Cernazai, un studiôs di botaniche e agronom, cetant che il pari, che e rivarà a sperimentâ gnovis tecnichis par selezionâ lis uis e par lis coltivazions. La vile e je ancjemò dotade di un foledôr indulà si pues lavorâ la ue e di une cantine. Intal nûfcent la proprietât e je passade ae baronesse Elisabetta Braida de Chantal e daspò vendude intai agns cincuante a Ines Pontoni di Premariâs che intal 1967 le à donade ae cjase di polse di Cividât cun il vincul di judâ cui che e veve dibisugne. Cumò la vile e je dal Comun di Cividât ma al è in vore un contenziôs denant dal judiç cun i erêts de famee Pontoni. Jù pai ultins cincuante agns la vile e jere abitade da doi pitôrs, Aldo Colò e Pino Mocchiut e e vignive frecuentade da cetancj artiscj. Biel che intal parc fintremai ai agns novante si faseve la mitiche Fieste dal vin di Diplis.
Al dì di vuê, come si viôt ben intes fotos, la vile e je dute bandonade e il palaç al è a risi di vignî jù se cualchidun nol cjate i mieçs par intervignî.
Un comitât di citadins si è dât dongje par sburtâ l’amministrazion comunal a fâ alc. Coordinadore dal comitât e je la siore Cristine Moschioni che si cjate su la pagjine facebook: Ipplis da ritrovare
Si pues ancje dâ un jutori lant sul sît de FAI “i luoghi del cuore” e votant il lûc dal cûr.
Look at… the photos: Cividât ( lis fotos a son chês insom dal album )
😎
… @ Cividât
Il 22-23-24 di Avost dal 2014 si à davuelt il Pali in onôr dal patron de citât, Sant Donât. Une tradizion popolâr antighe che puarte Cividât indaûr intal timp fintremai al 1200/1300. In chescj dîs si pues tornâ a vivi i timps de Ete di Mieç, indulà i artesans a lavoravin il len, la lane, il corean, la piere e i metai e lis pieris preziosis tant che la int si cjatave la sere intes betulis. Vie par il Pali i cinc borcs si disfidin in dôs garis: la corse e il tîr cun l’arc. Une volte aes garis a cjapavin part ancje i citadins di altris citâts o cjistiei e al jere ancje la corse cun i cjavai. Il moment plui biel di chest avigniment al è il corteu dilunc lis stradis dal centri la domenie matine indulà si puedin viodi i nobiloms compagnâ lis cotesanis, i popolans e i contadins cun i lôr cjars, i soldâts intes lôr armaduris cun lis spadis, i sunadôrs cun il fulzic o il tambûr grant e lis compagniis di saltarins e di bufons. Cuant, po’, e cale la sere cjaminant dilunc lis scuindudis luminadis des cjandelis e somee propit di rivivi chei timps.
Il 20 di Avost dal 1368, la sflandorose Citât di Cividât, e decideve cun leç che il Pali di S.Donât si fos tornât a fâ “par simpri”, par la cuâl si pues pensâ che al jere aromai deventât une manifestazion une vore impuartantone. Si larà indenant a fâlu fintremai al 1797 cuant Napoleon no vûl plui che si fasedi.
Ma intal 2000 il Pali e ven riscuviert e si tache a fâlu insuazantlu inte seconde part dal XIV secul, ven a stai intal periodi dal patriarcjât di Marquardo von Randeck (1368-1382), par vie che chest al è un dai moments storics plui impuartants pal Friûl e par il Patriarcjât. Di fat Marquardo e rive ad ore a fâ la leç “Constitutiones Patriae Forojulienses”, un gnûf ordenament une vore inovatîf par chei timps che e restarà in vore fin a cuant no rive, magari cussì no, il Patriarcjât di Vignesie.
Il Pali si davuelç intal fin di setemane plui dongje ae zornade di S.Donât, il 21 di Avost, e a vegnin fatis lis garis di corse e di tîr cun l’arc e la balestre.
I cinc borcs storics dentri lis muris de citât a son:
Burgo dal Domo: : cun i colôrs e il steme de nobile famee De Portis;
Burgo Brossane: cun i colôrs e il steme de nobile famee Formentini;
Burgo Sant Domeni: cun i colôrs e il steme de nobile famee Canussio
Burgo Sant Pieri: cun i colôrs e il steme de nobile famee Boiani
Burgo Ponti: cun i colôrs e il steme de nobile famee Conti.
Il borc che al rive a vê plui ponts intes garis al vinç il Pali e al ten il confenon inte sô glesie
Il sît dedeât al avigniment al è paliodicividale.it
1- Look at… the movie: PALIO di SAN DONATO 2014 @ Cividale del Friuli
2- Look at… the pictures: Palio di San Donato 2011
3- Look at… the movie: PALIO di SAN DONATO 2011 @ Cividale del Friuli
😎
… a ti!!!!!
“Tempus fugit sicut umbra”… tancj ricuards… aromai la me vite e je un film cun bruts e biei moments… cualchi moment magjic… e tancj insiums…
😎
… a Reant – 2014
Passant Torean e lant viers Masarolis si rive ad une crosere indulà si svolte a cjampe par cjoli la strade che mene al biel paîs di Reant. Daspò cualchi kilometro di salide biele dure, che o ai fate dute in biciclete, si rive in paîs. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S.Lurinç e fasint ogni an un biel licôf intal mês di Avost (chest an il 09/10 di Avost ) par onorâlu. Intai dîs de fieste dilunc li viis a son cetancj artiscj che sot dai gazebo e pandin lis lôr oparis, mostrant cetante biele robe lavorade a man e fate cun tante grazie. Naturalmentri come in dutis lis sagris no mancje la musiche, la tarombule, il bon gustâ e tante biele int che si riviôt culì an par an. Un graciis di cûr a Leo che nus da simpri bon acet inte sô biele cjase.
Un mandi a ducj !
Look at… the foto gallery: Reant 2014
( inte pagjine des fotos scliçant il boton ros a forme di television che si cjate parsore de scrite “scarica immagini” si pues viodi la presentazion ancje a dut schermi )
😎
…@ Colorêt
La Pro Loco di Colorêt e à inmaneât, domenie 15 Jugn 2014, une biele cjaminade dilunc lis culinis di Cjampei par fâ visite aes aziendis agriculis che a produsin vueli. Cjatantsi denant de biele glesiute di Colorêt, dedeade ai SS. Zuan e Paoli, o sin lâts dilunc il troi che e zire ator la culine, passant li dal vieli acuedot e indulà si cjate inmò la risultive, par rivâ al piçul paîs di Cjanâl Alt e daspò ae aziende agricule S. Rocco indulà nus spietave Sandre Zamarian par contânus alc de lavorazion dal vueli e par mostrânus la cantine. Chenti o vin ancje profitât dal bon acet cerçant sedi il vueli sedi il vin acompagnât da pan e formadi o salam. Graciis Sandre !
La cjaminade e continuave rivant a Cjampei ae aziende di Achille Stefanelli, “Ronc dai Ulivârs“, indulà nus spietave la fie, Silvie che nus contave dai problemis che a son cun la cultivazion dai ulîfs e lis diversis cualitât che lôr a àn. Ancje chenti o vin gjoldût dal bon acet cerçant sedi il vueli sedi il vin acompagnât da pan e formadi. Graciis Silvie !
Il zîr al continuave tornant sù pe culine, passant il riu Merîs e rivant a Colorêt li de aziende di Comelli indulà il bielvedê su lis culins al è un incjant. Ancje culì o vin podût visitâ la cantine e cerça il vueli di Comelli e chel des aziendis Suffumbergi e Purinan simpri di Colorêt.
Cussì tra une tabaide e chê altre, cerçant alc, o sin stâts in legre compagnie.
Mandi a ducj !
Look at… the photos: Cjaminade par i roncs dai ulivârs dilunc lis culinis di Cjampei
… an overview of Cividale del Friuli (UD)
Cjalant Cividât da la mont dai Bûs si reste cjapâts da sô bielece ma ancje e salte subite al voli chel condomini che si cjate propit intal mieç des altris cjasis… e ven di domandâsi cemût che ur à saltât intal cjâf ai nestris sorestants di lassâ costruî un robe dal gjenâr in plen centri storic… eh za e jerin i timps in cui e veve il cjaçut in man la DC e cumò nô o vin di patî lis consecuencis… mai che un Diu un folc i trai…
Look at… the photos: Cividale del Friuli (UD)
… Frislo
Butâ un puint jenfri dôs comunitâts… zgraditi most med obema skupnostma… un impegn no masse facil ma che e podarès puartâ vantaçs par ducj… ma bisugne superâ ce che al è stât cirint di cialâ indenant… e biel planc plancot si rivarà a fâle…
😎
… dilunc i comunâi di Faedis (UD)
Il 25 di Avrîl e il 04 di Mai 2014 o sin lâts ator par i comunâi di Faedis cun Rita dal ristorant “Ai nove Castelli” di Faedis, che nus à contât cemût doprâ lis jerbis salvadiis. Cussì o vin scuviert che dilunc dai trois a si cjatin cetantis jerbis che si puedin doprâ in cusine ma bisugne cognossile par no cjapâ sù chês velenosis. Il tamar e il urtiçon a fasin un zermuei che si pues doprâ cetant che un sparc intai risots, ma il tamar al à lis fueis in forme di cûr e e à di jessi bulît prin di doprâlu cuant che il urtiçon al è plui ruspiôs cun sfueis a trê pontis simii a chês de cannabis. La talate o pissecjan e je une jerbe garbe doprade par fâ salate. E intal filmut si viodin cetantis altris jerbis che si puedin doprâ…
Inte prime jessude o sin lâts ator par i comunâi che si cjatin su lis culinis denant dal ristorant e ae fin dal zîr o sin rivâts intun roncûl indulâ nus spietave il gustâ improntât da Matteo il cogo dal ristorant, e di bevi a jerin i sirops di saût, sedi chel blanc fat cun lis rosis sedi chel ros fat cun lis pomulis, fats da Rita.
La seconde jessude e je stade fate dilunc il troi che al mene al cjstiel di Zucco ristruturât, parzialmentri, da cualchi an e indulâ o vin podût fermâsi a gustâ il vuardi cun lis jerbis, un pastiç di lasagnis e altris robis cetant buinis. Tant che intal salon dal cjstiel si podeve scoltâ un zovin duo, il “Progetto corde”, in conciert. Il timp une vore biel nus à permitût di gjoldi a plen des dôs zornadis stant in legre compagnie. Un graciis a Matteo e Rita, alla Pro Loco di Colorêt e al circul Legambiente di Udin par ve organizât lis dôs jessudis.
Mandi a ducj !
Look at… the photos: jerbis 2014
Look at… the movie 2013: Le erbe selvatiche @ Faedis (UD)
😎
… parsore Cjampei (UD)
Cjaminant tra i borcs di une volte parsore di Colorêt di Sufumberc o sin lâts a viodi cun la Pro Loco i paîs di Cuestelungje, Pedrose e Reant. In graciis di une zornade splendide o vin gjoldût di un biel soreli cuntun aiarin clip che nus à tignût compagnie dut il dì fasint lizer il pas. Intai ultins agns chescj borcs a son resurîts par vie che cualchidun al è tornât a meti a puest lis cjasis e i terens, tribolant no pôc par fâ rivâ la aghe in paîs. No mancje chenti la tecnologjie, di fat jentrant a Pedrose si cjate, a mût di sentinele, il pâl che a ten sù lis antenis de television e de telefonie mobile ma altris trê antenis a son dilunc il troi che e mene a Reant e une e somee a un crani. Il biel al è che in paîs il telefonin no cjape ben.
I borcs a son nassûts co a rivarin des fameis slovenis che, no podint lâ a stâ inte plane furlane indulà che si cjatavin bielzà i Langobards, si fermarin culì , rivant, cuntun dûr lavôr, a fâ dai implants di coltivazions a roncâi. Impen il paîs di Pedrose, come si rive a capî dal non, al à une origjin plui antighe e i slovens, rivant culì, a tignirin par bon il non che al vûl dîsi fat di pieris.
Il troi che al mene da Pedrose a Reant, parsore di Torean, al passe intun bielissim bosc di faiârs e cumò, inte Vierte, il vert clâr des zovins sfueis al è maraveôs di viodi. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S. Lurinç e fasint ogni an un biel licôf intal mês di Avost (chest an il 09/10 di Avost ) par onorâlu.
Ancje chest an in ogni paîs o vin podût gjoldi de ospitalitât de int dal lûc che nus à contât la storie dai borcs. A Cuestelungje a jerin a stâ dome int che si clamave Borgnolo, ven a stai i brugnui, ma chest fin ai agns ’80 cuant aromai dute la int e veve bandonât un pôc par volte il paîs. A Pedrose, aromai, e je a stâ dome une famee, cuntun nono cetan braurôs che nus conte simpri alc de sô lungje e tribolade vite e un nevôt che cumò al fâs un mîl di cjastinâr cetant bon. Par finî, a Reant nus à dât bon acet sot il pergolât une famee dal lûc, indulà o vin podût gustâ e stâ in legre compagnie al sun di une armoniche, scoltant ancje une vilote furlane sunade cuntune ande moderne.
A ducj un graciis di cûr e sperin di riviodisi ducj intune l’an che ven !
Al è stât ancje biel stâ in compagnie di ducj cuntune zornade cetant biele e cuntun finâl plen di aventure tant che il grup lassant Reant a trops e si è tornât a cjatâ a Val dopo stramps zîrs che nissun al è rivât ben a capî ma fasintnus tant ridi.
Mandi a ducj !
Look at… the photos: Cuestelungje, Pedrose e Reant
😎


text:
I T’ses Folk a nassin, in cheste formazion, tal 2015. Intun prin nucli storic, che al ’sune insiemi di plui di cuindis agns, si son tirâts dongje Claudio Provaroni e Gianni Petta, musiciscj za une vore atîfs ’su la sene piemontese. Il grup al ’sune un repertori popolâr, divertent e une vore balabil, soredut franc provençâl cun incursions te musiche balcaniche, mediorientâl, arturiane. Vuidâts des orelis – a disin i components dal grup – o ’sunìn ce che nus plâs scoltâ, cence meti limits aes nestris esplorazions. O ’sunìn musiche di bal e cun cualchi toc di composizion ae mode folk.
Formazion: Laura Sartore – vôs; Giovanna Garzena – flauts, vôs; Claudio Provaroni – ghitare acustiche; Gianni Petta – bas, cajon, percussions; Ivan Ravalli – organet.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Parîs
Parîs (in francês "Paris" e in latin Lutetia Parisiorum) e je la capitâl de France e cjaulûc de viere regjon Île-de-France cumò Region Parisienne. Si cjate sul flum Sene e e à scuasit 2,2 milions di abitants. E je la capitâl mondiâl de mode e dal lus, e e je cognossude ancje come Ville Lumière al ven a stâi "citât di lûs". Cun dute la aree urbane e rive a plui di 11 milions di abitants. Il patron de citât e je Sante Gjenovefe, ch'e convincè Atile a sparagnâ la citât tal V secul.
Leams esternisModifiche
- (francês)(inglês) Sît uficiâl de citât


text:
Home
25 Avrîl Fieste de Liberazion fieste di ducj
Ai cjadûz pe libertât
'E son muarz pe libertât
e par dânus un onôr
cuintri chêi ch'e àn ocupât
il paîs, puartant terôr.
Lôr pe Patrie 'e àn scombatût:
pa l'Italie e pal Friûl,
volontaris di virtût,
vint pe int afiet e dûl.
E cun lôr 'e jè tornade
un flurî Democrazie.
La bandiere 'e àn svintulade
de justizie e de armonie.
Nol è solo dismenteâsi
dal lôr sanc, dal lôr valôr.
Fradis duc 'si à di cjatâsi,
ma memorie 'e reste amôr
Meni Zannier
(grafie origjnâl dal autôr)
Al è saltât fûr el tomât n° 5
poesie
Vué ai 21 di Març
prime dí di vierte e ...
zornade mondial de poesie ...
https://www.spreaker.com/user/ondefurlane/
la-crame-21-03-2020-dead-poets-ven-l #
vot di març zornade des feminis
8 di Març:
zornade internazionâl dai dirits des feminis
par ricuardâ
lis concuistis sociâls, economichis e politichis
ma ancje lis discriminazions e lis violencis
cuintri lis feminis
Il contribût des feminis ae incressite complessive de societât al è stât regjistrât in ogni cjamp dal savê e des ativitâts.
La fieste dai 8 di Març e à incressût la sô impuartance soredut dal 1975 in ca, di cuant che lis Nazions Unidis a àn dichiarât an internazionâl des feminis ea àn vût impegnât i stâts membris par rivâ ae paritât dai dirits jenfri i doi gjenars .
In Friûl, tiere di emigrazion, par gjenerazions lis feminis a àn vût il dovê di lavorâ, tirâ sù e inscuelâ la fiolance parie cul mandâ indenant la famee cence il jutori dai oms. I lôr sacrificis a àn fat in maniere di mantignî la economie, la culture, la lenghe, la identitât e la vite dai nestris paîs.
Cun di fat, pes feminis, si fevele tant di rispiet e di avualiance, ma cuant che si passe ai fats la situazion e mude. E nol covente lâ indaûr te storie o in paîs lontans par viodilu. Denant di une façade fate di dirits compagns par dutis e par ducj, masse voltis si plate la discriminazion.
Par chest fevelâ di dirits al à ancjemò sens ancje pai dirits des feminis come che si fâs vuê ai 8 di Març. Cu la cussience, però, che i dirits a valin simpri e no dome une dì par an e che, nol baste fevelâ di lôr, mi si à ancje di metiju in vore.


text:
Supernova
Une supernova e je une esplosion stelâr che e somee formâ une gnove stele inte sfere celeste ("nova" al è il tiermin latin par "gnove"). Il prefìs "super" le diferenzie di une nova, che ancje jê e je une stele che e cres la sô luminositât, ma in misure une vore minôr e cuntun mecanisim diviers.
Lis supernovas a son caraterizadis de espulsion dai strâts esternis di une stele ae velocitât di miârs di chilometris par secont, jemplant il spazi tor ator di idrogjen e di eli (e ancje di altris elements). I detrîts mandats fûr a formin duncje nûi di polvars e gas. Une esplosion di supernova e pues comprimi gas preesistent che si cjatave dongje de stele e si pense che cussì e puedi fâ tacâ procès di formazion stelâr.
La supernova e je l’unic mecanisim naturâl cognossût par produsi i elements plui pesants dal fier (par esempli cobalt, urani, nichel, plomp, jodi, tungsten, aur e arint), che si formin inte atmosfere infogade de supernova doprant la energje straordenarie che e ven deliberade.


text:
Il Sportel Linguistic Regjonâl pe Lenghe Furlane de ARLeF – Agjenzie Regjonâl pe Lenghe Furlane, al furnìs servizis gratuits di traduzion scrite dal talian al furlan, di revision di tescj par furlan e di consulence linguistiche a pro dai insegnants e dai Istitûts scolastics
.
Par garantî un servizi capilâr su dut il teritori furlanofon, il Sportel Linguistic Regjonâl al è articolât intun ufici centrâl, cun sede a Udin, e in cuatri sedis periferichis a Tumieç (UD), pal Friûl de Alte; a Muçane (UD) pe Basse Furlane; a Gurize, pal Friûl Orientâl; a San Vît dal Tiliment (PN), pal Friûl Ocidentâl.
Il progjet dal Sportel al è finanziât de Regjon F-VJ cui fonts de Leç 482/1999, e rimetût ae ARLeF pe sô gjestion.
Par savê a cuâl Sportel indreçâsi e cemût fâ par doprâ il servizi, consultâ - dentri dal sît de ARLeF – la sezion:
Traduzion e consulence linguistiche pai ents publics


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjosuè
Cjapitul 1
LA CONCUISTE DE TIERE IMPROMETUDE
Preparatîfs pe concuiste
1 1 Dopo muart Mosè, servidôr dal Signôr, il Signôr i fevelà a Gjosuè, fi di Nun, man gjestre di Mosè, e i disè: 2 “Mosè, il gno servidôr, al è muart; cumò fâsiti fuart! Passe di là dal Gjordan, tu e dute cheste int, par lâ te tiere che jo ur doi a lôr, ai israelits. 3 Dut ce che vualtris o balinarês, jo us al doi, daûr che i vevi imprometût a Mosè. 4 Dal desert e dal Liban fint al grant flum, l’Eufrât (ven a stâi la tiere dai itits), e fintremai al mâr Grant, de bande dal amont, chel al sarà il vuestri toc. 5 Par ducj i dîs de tô vite, nissun nol rivarà a tignîti teste: jo o sarai cun te come che o ài stât cun Mosè; no ti bandonarai gran e nancje no ti lassarai dibessôl.
6 Tu âs di jessi fuart e di tignî dûr, parcè che ti tocjarà a ti di meti chest popul in paronance de tiere che o ài zurât ai siei vons di dâure. 7 Dome che tu âs di jessi fuart e di tignî dûr fin dapît par viodi che dut al ledi indenant seont la leç che il gno servidôr Mosè ti à dade. No tu âs di scantinâ ni a drete ni a çampe se tu âs voe di rivâ in puart. 8 Il libri di cheste leç tu âs di vêlu simpri su la tô bocje: tu âs di rumiâle dì e gnot par viodi che dut al vegni fat daûr ce che al è scrit. Dome cussì tu varâs furtune e tu rivarâs insomp tal to intent. 9 No ti àio ordenât: Viôt di jessi fuart e di tignî dûr? No sta vê nissune teme ni pôre di sorte, parcè che il Signôr, il to Diu, al è cun te in ducj i tiei pas”.
Colaborazion fra lis tribûs de Transgjordanie
10 Alore Gjosuè ur dè chest ordin ai scrituriscj dal popul: 11 “Lait pal campament e dait chest ordin al popul: Parecjait la mangjative, parcè che di chi a trê dîs o passarês di là dal Gjordan par lâ a cjapâ la tiere che il Signôr vuestri Diu us dà la paronance”.
12 Po ai rubenits, ai gadits e a miege tribù di Manasse, Gjosuè ur fevelà cussì: 13 “Visaitsi di ce che us à ordenât Mosè, servidôr dal Signôr: il Signôr vuestri Diu, par fâus tirâ il flât, us dà cheste tiere culì. 14 Lis vuestris feminis, i vuestris canais e lis vuestris mandriis a podaran restâ te tiere che Mosè us à distinade di là dal Gjordan. Vualtris però, int di vuere, si metarês biel armâts in teste dai vuestris fradis e ur darês une man 15 fintremai che il Signôr nol lasse polsâ ancje i vuestris fradis compagn di vualtris e che ancje lôr no cjapin paronance de tiere che il Signôr vuestri Diu ur dà. Alore o podarês tornâ te vuestre tiere e paronâle, chê che us à distinade Mosè, servidôr dal Signôr, di là dal Gjordan, de bande dal amont”. 16 I rispuinderin a Gjosuè: “Dut ce che tu nus âs ordenât lu fasarìn e o larìn pardut là che tu nus mandarâs. 17 Come che i vin ubidît in dut a Mosè, cussì ti ubidissarìn te. Cîr dome di preâ il Signôr, to Diu, che al resti cun te come che al à vût stât cun Mosè! 18 Chel che si metarà cuintri di te e chel che nol larà daûr dai tiei ordins, nol impuarte ce che tu comandis, chel le à finide. Tu viôt dome di jessi fuart e di tignî dûr!”.
Notis:
- 1,1 - Chest libri si presente come la continuazion dal Dt. E di fat, tal contâ cemût che il popul dal Signôr al è jentrât e si è sistemât te tiere de promesse, o cjatìn il stes implant di ideis e di stîl dal Dt.
- 1,4 - A son i confins ideâi de tiere de promesse, plui grancj di chel che a saran te spartizion (cc. 13-19).


text:
ATUALITÂT - Fieste? La nestre partecipazion no je ni scontade ni serene
Glesie Furlane in ocasion dai 150 agns de unitât di Italie tal Friûl di vuê e à publicât un document
Tun timp di proclams nazionalicj di dutIs lis bandis, al fâs un sunôr diferent chel dal grop di Glesie Furlane. Un apel, il lôr, a ricognossi un dirit, chel da la lenghe e da la int furlane, sancît ta Cjarte costituzionâl e metût in leç “a pene” 51 agns dopo.
RIVENDICAZION LINGUISTICHE E STORICHE_ Une leç che a varès di pandi cence cuistions il dirit a esisti, al dîs il comunicât, ma che invezit si cjate ancjemò a vê a ce fâ cun cjavii di ogni sorte. Un riclam, si lei, al rispet da lenghe furlane che no gjave nuie a chê taliane, che si dopre par comunicâ distès cun chei che no capissin il nestri fevelâ, ma che ben prime dal talian e je nassude e inslidrisade chenti. Ancje sul plan storic il grop al domande coretece, il Friûl nol è 150 che al fâs part de Italie, ma mancul. No è une fufigne sotsegnâlu, parcè che il contrari, al volarès dî ignorâ ce che al è sucedût tai agns che chi la Italie no jere, ven a stâi la nestre storie ancje prime de Italie.
L’APEL AI SORESTANT_ Glesie Furlane e ricuarde ai sorestans lis lidrîs dal nestri Friûl peadis al Patriarcjât di Aquilee, dulà che a vivevin lis animis des trê plui grandis culturis europeanis: chê latine, chê slave e chê todescje. Dismenteâsi, o no volê visâsi di dut chest, al vûl dî volê vê un concet di identitât che nol è pussibîl condividi. Unitât te diversitât al è ben diferent di unitât che no ricognòs lis diviersitâts. Une retoriche nazionalistiche che e centene e che e fâs dismenteâ une storie indulà la nestre tiere e je stade simpri un puint, in comunicazion cun popui che a son dongje di nô, sedi a nord che a soreli jevant. Une nestre carateristiche, platade e dismenteade sot il bati dal jessi un confin, indulà no àn di esisti diviersitâts, comprendude la nestre. Ducj chei ponts a puartin a cjapâ lis distancis des celebrazions da 150 agns de proclamazion de Italie unide, no tant tal savê di fâi part, ma de misure che si ignore lis diversitâts e lis minorancis, cu la scuse che la maiorance e la prepotence a sedin une reson valide par dismenteânus.
Mauro Della Schiava


text:
Ashcroft e Serena Finatti – Paparian
Sabide ai 30 di Jugn in vie Nazionale a Paparian (Flumisel, aes 21.15) il doi scozês dai Ashcroft e si spiete ’’sul palc ancje la famose cjantautore, regjiste e performer Serena Finatti che e presentarà il so ultin lavôr “Fragile e fiera” dongje di Andrea Varnier, Pietro Sponton e dal ensemble vocâl Sing&Feel.
PAPARIAN
Frazion dal comun di Flumisel, e à viodude ricognos’sude la proprie identitât cuant che intal 1937 e vignive benedide la prime piere de glesie dedicade a Marie Santissime Regjine. L’edifici, sempliç e contignût, ’tal è stât fat par volontât di doi plevans, cui bêçs e cul lavôr di dute la comunitât di Paparian, là che, dopo de sopression de gleseute gjentilize de famee Andriani, volude di Josef II, no esistevin lûcs di cult. Il non di Flumisel, nassût tant che borc agricul de prospare colonie romane di Aquilee, al ven dal vocabul latin “flumen” e ’tal è nomenât pe prime volte (Fiumisèl) intun at dal 1174. La sô storie e je leade a fuart cun chê di Aquilee: cun cheste, al patìs lis invasions tremendis dai Uns, dai Visigôts, dai Ostrogôts, dai Avars e dai Langobarts; cun cheste, al viôt rivâ il Cristianisim e la costituzion de potence patriarcjâl.


text:
GFS 5.2004
Ricercjis
- Carlo Cecchini, Matteo Fogale, Une esperience di plurilinguisim inte didatiche de matematiche
- Giorgio Bressan, Valter Gennaro, Dario Giaiotti, Fulvio Stel, Misuris dal cjamp eletric de Tiere fatis a nivel dal teren
- Lucia Franz, Alessandro Tavano, Comprension e produzion de sintassi intai fruts bilengâi furlan-talian e talian-furlan di 6 e 7 agns
Rassegnis
- Jean A. Rondal, Une altre vision dai rapuarts fra compuartament, çurviel e gjens
- Giacomo Rizzolatti, Laila Craighero, Speculazions su la origjin dal lengaç
- Romano Locci, La discuvierte dai antibiotics
Recensions
- J. David Bolter, Turing’s Man (Gianluca Franco)
- Dean Hamer, The God gene. How Faith is Hardwired into Our Genes (Franc Fari)
- Michel Paradis, A Neurolinguistic Theory of Bilingualism (Franc Fari)


text:
Sante Luzie
In Friûl, il timp des fiestis che a puartin a Nadâl, scomençât tai paîs di mont cun San Niculau, al va indenant soredut pai fruts cu la fieste di Sante Luzie, che e cole ai tredis di dicembar. A Udin e tes vilis de planure furlane, cheste sante e cjape il puest di San Niculau tal puartâ sops e zugatui ai fruts, massime chei plui piçui. Une volte tal cjâf lûc dal Friûl par cheste date si metevin sù bancuts di dolçs e di zugatui fûr de glesie dal Redentôr, dulà che justeapont e ven venerade la virgjine di Siracuse.
Oltri che in Furlanie si sa che sante Luzie e ven festezade in cierts paîs dal Cjadovri, tai contôrs di Trevîs e di Verone e a Vignesie. Plui a soreli bonât ancje in Valsugane e tal rest dal Trentin, dulà che i fruts a mètin sui balcons i plats e lis scudielis cun dongje la semule pal mus, e a spietin i dons de martare siciliane, che ai plui triscj ur distine une scorie.
Inmò une altre regjon dulà che la martare, rapresentade di une fantate vistude di blanc, e je cetant popolâr parvie che e puarte dons ai fruts e je la Lombardie. Tai contôrs di Bresse, di Milan e di Bergum i fruts a mètin une scarpe sui balcons la sere de vegle. Chei dai paîs de Valcamoniche a zontin il fen pal mus, che al va daûr a la sante cun la cjampanute picjade al cuel.
Al di là de lejende, al semee che Sante Luzie e sedi muarte pardabon ai 13 di dicembar, cemût che al ven purpûr ripuartât tal "Martirologi Gerominian". Cheste date, che te prime mitât dal secul diesim-cuart e colave propit tal solstizi di Unvier par colpe de difarence tra l'an dal soreli e il calendari julian, e fasè in mût che la sante e jentràs te tradizion popolâr (un proverbi al pant che la zornade di Sante Luzie e je la plui curte di dutis lis zornadis da l'an).
La fieste di sante Luzie[cambie | modifiche il codiç]
La fieste di sante Luzie e je diventade popolâr par fats che a àn pôc a ce fâ cu la figure storiche de martare. Luzie e fo veramentri marturizade a Siracuse dilunc lis persecuzions di Dioclezian, ma cemût e parcè no si lu sa. Une liende e pant che e jere une zovine siore di Siracuse, che e veve di maridâsi cuntun zovin di chê citât. Ma dilunc un piligrinaç al sepulcri de martare Agate, a Catanie, dulà che e jere lade par domandâ la gracie de vuarison par sô mari, la sante i comparì in sium e i disè che ancje jê e sarès stade marturizade. Tornade a cjase, Luzie e decidè di rinunziâ aes gnocis e a dè fûr ducj i siei avês ai puars; e par no cedi 'es suplichis dal morôs si gjavà i vôi. Denunziade e puartade denant dal judiç no rinunzià a la sô fede, e cussì e vignì condanade a muart.
Preade di cui che al veve dafâ cui mâi dai vôi, il cult par Sante Luzie si slargjà te ete di mieç par dute la Italie. In Emilie, in Lombardie, in Venit e in Friûl. E inmò in ciertis regjons da la Austrie, in Cechie e in Slavuachie, dulà che e cuistà ancje funzions solstiziâls - come Jesù Bambin, San Niculau e la Befane - puartant dons ai fruts.
Une volte, par dai il benvignût, si ufrivigi piçui dolçs, no plui grancj di un carantan, che si leavin ai cordons des scarpis poadis su la bancje dal fogolâr o su la basse dal balcon de cusine. E tes zornadis denant de sô fieste scjaps di fruts a lavin sunant sampogns par nunziâ la sô vignude.
Fintremai tes riformadis Danimarcje e Svezie il 13 di Dicembar al è festezât cu la elezion di une "virgjine savie" che, compagnade di altris fantatis cun viestis blancjis e furnide sul cjâf di une corone che e ten adun siet cjandelis impiadis, e va pes stradis e pes cjasis a racuei dons. Chescj regâi a vignaran po daspò puartâts ai fruts des scuelutis e a vielis che a son sotetâts tai institûts che a asistin i puars.
Contis e puisiis[cambie | modifiche il codiç]
SANTE LUZIE
Sante Luzie benedete,
àò di dile propri sclete?
Jo i vorès dal to bon cûr
un plasej …devantdaûr!
Ce mi zovie mai la viste
su la tiere cussì triste?
Ce ào di fâ mo' dai miej voj
quan'che il mont al è un imbròj?
Ce biel viodi chês maséris,
chest ledàn, chestis tristeris,
chestis tantis robarîs
par chel mostro di paîs!
Viodi musis rabeòsis,
onglis lungjs e cragnôsis,
balarìns e cjocheljs
ch'a blestemin sot lis stelis!
Ce biel gust viodi frutatis
sgherlis, sòcis, sfazzadatis;
o fantàz cussì dordei
ch'a no san cjatâ di miej!
Sante Luzie benedete,
ào di dîle propri sclete?
No saréssial miej sèi vuarp
e pa l'anime e pal cuarp?
Pre Bepo Marchèt 1946


text:
la bassa
Associazion culturâl pal studiu da la furlanetât
dai teritoris di Tisane e di Puart 'la bassa'
Lis finalitâts che a si propon l'Associazion culturâl pal studiu da la furlanetât dai teritoris di Tisane e di Puart “la bassa” a son di ordin culturâl e a son indirizadis viars la cugnussinze, la valorizazion e la protezion di dut cuant tal cjamp de storie, de lenghistiche, de archeologjie, de art, dal ambient naturâl e dal omp, da lis usansis e dai costumps che a fan part dal patrimoni da lis variis identitâts culturâls dai teritoris dal latisanês e dal portogruarês (art.3 dal statût).
L'associazion e stabilis di operâ tal cjamp da la risecje, e dal studi, da la promozion culturâl atraviars lis plui variis formis, comprindude chê de editorie.
Compit da l'associazion al je ancje chel di davuelgi une azion culturâl secont lis propriis finalitâts, tai confronts, sedi da lis popolazions, sedi dai Ents publics, locâi, nazionâi e internazionâi, sedi civii che religiôs (art. 4 dal statût).
Significatîf al je ancje l'embleme de associazion che al rapresente i stemis civics di Puart (a man sanche) e di Tisane (a man drete), separâts da un flum (il Tiliment) cun parsore une acuile, simbul dal Friûl. Sot la detule “L'aga non ni divit”a ricuart, sedi a ricuart di chê atighe “Terra della Tisana” che a cjapave dentri ancje dut il comun di San Michêl, sedi a ricuart dal teritori di Part che une volte al faseve part da la Patrie dal Friûl e che cumò al è inte provincie di Vignesie.


text:
A cura di Franco Finco e Alessandra Montico
Con la legge n. 482 del 1999, approvata in attuazione dell’articolo 6 della Costituzione, la lingua friulana ha visto riconosciuto a livello nazionale il suo status e il suo diritto alla tutela e valorizzazione. Oltre alla sua valenza sul piano sociolinguistico, questo avvenimento ha avuto anche importanti conseguenze nell’ambito della comunicazione, in particolare di quella pubblica nei suoi diversi settori. Il volume tratta gli aspetti e le problematiche legate all’uso del friulano e di altre lingue minoritarie nella comunicazione rivolta alla comunità regionale, ed è il prodotto di una sperimentazione formativa. Esso raccoglie le tematiche emerse durante i corsi di primo e secondo livello di 'Comunicare in lingua friulana / Comunicâ in lenghe furlane', realizzati dal Centro Interdipartimentale di Ricerca sulla cultura e la lingua del Friuli (CIRF) dell’Università di Udine. I primi due capitoli tracciano la storia e analizzano le problematiche e le potenzialità della comunicazione in lingua friulana, inserendola nel complesso panorama della società globalizzata moderna. Il terzo capitolo illustra i lineamenti essenziali della grammatica e della grafia della lingua friulana.
Cu la leç n. 482 dal 1999, fate buine in atuazion dal articul 6 de Costituzion, la lenghe furlane e à viodûts ricognossûts a nivel nazionâl il so status e il so dirit ae tutele e valorizazion. In plui de sô valence sul plan sociolenghistic, chest aveniment al à vût ancje impuartantis conseguencis tal ambit de comunicazion, in particolâr di chê publiche tai siei diviers setôrs. Il volum al trate i aspiets e lis problematichis tal doprâ il furlan e altris lenghis minoritariis te comunicazion indreçade ae comunitât regjonâl, e al è il prodot di une sperimentazion formative. Al met adun lis tematichis vignudis fûr tai cors di prin e secont nivel di “Comunicare in lingua friulana/Comunicâ in lenghe furlane”, realizâts dal Centri Interdipartimentâl di Ricercje su la culture e la lenghe dal Friûl (CIRF) de Universitât di Udin. I prins doi cjapitui a contin la storie e a analizin lis problematichis e lis potenzialitâts de comunicazion in lenghe furlane dentri dal panorame complès de societât globalizade moderne. Il tierç cjapitul al ilustre i lineaments essenziâi de gramatiche e de grafie de lenghe furlane.Franco Finco, linguist e dialetolic, si è laureât in glotologjie ae Facoltât di Lenghis e leteraturis forestis de Universitât di Udin e al à cjapât il Dotorât di ricercje in Ladinistiche e Plurilenghisim. Al davuelç ativitât didatiche e di ricercje al CIRF dal Ateneu udinês e al è colaboradôr tecnic-sientific de Agjenzie regjonâl pe lenghe furlane.
Franco Finco, linguista e dialettologo, si è laureato in glottologia presso la Facoltà di Lingue e letterature straniere dell’Università di Udine e ha conseguito il Dottorato di ricerca in Ladinistica e Plurilinguismo. Svolge attività didattica e di ricerca presso il CIRF dell’Ateneo udinese ed è collaboratore tecnico-scientifico presso l’Agenzia regionale per la lingua friulana.
Franco Finco, linguist e dialetolic, si è laureât in glotologjie ae Facoltât di Lenghis e leteraturis forestis de Universitât di Udin e al à cjapât il Dotorât di ricercje in Ladinistiche e Plurilenghisim. Al davuelç ativitât didatiche e di ricercje al CIRF dal Ateneu udinês e al è colaboradôr tecnic-sientific de Agjenzie regjonâl pe lenghe furlane.
Alessandra Montico si è laureata presso la Facoltà di Lettere e filosofia dell’Università di Udine. Svolge presso il CIRF attività di coordinamento per la formazione linguistica d’ateneo in lingua friulana. Collabora con Radio Uno Rai, sede del Friuli Venezia Giulia, alla realizzazione delle trasmissioni in lingua minoritaria.
Alessandra Montico si è laureade ae Facoltât di Letaris e filosofie de Universitât di Udin. E davuelç tal CIRF ativitât di coordenament pe formazion lenghistiche di ateneu in lenghe furlane. E colabore cun Radio Uno Rai, sede dal Friûl Vignesie Julie, pe realizazion des trasmissions in lenghe minoritarie.


text:
No i j vignive iniment. La peraule e jere lì, sui lavris ma no i j vignive iniment. Al tornâ a cjalâ il disens di Tizian e dal Salviati par cjatâ un aglain biel che cul çurviel a coreve asedant e scuintiât dilunc i cuarantenûf setôrs dal so ideâl Teatri de Memorie. Ma dut al jere dibant e il “divino Camillo*” al finive par pierdisi in ducj chei riferiments, peraulis e disens.
Une e jere la peraule che al cirive e une e jere la peraule che no cjatave. Nome chê i coventave par descrivi adimplen il concet che al varéss vût di palesâ che sere al selezionât public par mostrâ dute la so abilitât di oradôr. Nondi jere di altris compagnis e propit chê e representave la clâf de sô consacrazion, la piere di volte che tignive adun dute l’architeture dal so discori e, decorade tant che cheste, representave il massim dal sfuarz celebratîf, la regidorie dal steme de sô abilitât noetiche**.
Al polsâ un lamp. Podopo al tornâ mentalmentri a ripercori ducj i setôrs balinant su e ju pes gradinadis: a miârs lis peraulis i j vignirin incuintri, a miârs i ricuarts i j lavin adues tant che, un biel moment, si cjatâ a sbraçâsi par dissipaju vie. Ma al jere dut di bant.
Sfinît al si metê, inalore, a cirî un sinonim. Ma, scaturît e cun disperazion, al si inecuarzé che nondi jere un che al podés no dome jessi pareli ma adiriture svizinasi al sens de peraule piardude e che, se al lave indenant, al coreve il risi di pierdi ancje il corét sens di chistis peraulis. Salacor, ancje chest al si jere bielzà pierdût tant che un rifléss tun spieli co si spueste l’ogjet.
Cundiplui il cjâf i j faseve mâl pal tant
impinâsiesmontâecorîepleâsievualmâeolmâesunôrdilensotedalcorîdibant dilunc il so Teatri figurât.
Strac e sconfit al decidê di lassâ pierdi, al si sentâ su di une bancje, al slungjâ i pîts e al si concentrâ distrat su di une Concio Aulica dal Hartung in spiete de sere.
Di une cualchi bande, Diu al si sveâ di colp: lui che al jere il dut e, partant, memorie e smemoreament di dut, al sintî un sgrisul dilunc un dai soi assons e al intivâ che un contat neuronâl al jere saltât. “Robe di nuje” si disé. Ma chel istéss al jere rivât a sveâlu dal eterni insium.
Infastidît, Diu, alore, al si zirâ di chê altre bande e al tornâ a indurmidîsi.
di Di Suald
#100
notis:
* “Divino Camillo” (Puart, 1480 – Milan, 1544al jere il non che vignive dât al furlan Giulio Camillo Demino, umanist une vore famôs in chê ete sevi pe sô culture, sevi parcé che al si jere inventât un Teatri de Memorie, une sorte di ipertest ante litteram.
Par saventi di plui: Mario Turello, Anima artificiale, Aviani Editore
** noetiche, pseudosience che si ocupe dal studi des corelazions dal univiers da la ment in relazion a la percezion extrasensoriâl